Tradisi ‘budak koleq’

Pavilion menyelamatkan aku. Setiap petang sebelum maghrib aku akan ke Pavilion membaca akhbar di bilik rehat. Selain daripada TV dan radio di bilik rehat ini juga ada papan karom.
Aku membuat ritual aku sendiri di Pavilion. Aku tidak tahu sangat sejarah Pavilion ini. Daripada surah yang aku dengar satu ketika dahulu pernah ada “Royal Pavilion”.
Di mana letaknya aku tidak tahu.
Pavilion yang wujud ketika aku masuk Malay College Kuala Kangsar (MCKK) pada tahun 1969 jelas bangunan bentuk baru, “very sixties” reka bentuknya.
Minimalis dan berfungsi bukan seperti “big school” dan “prep school” dengan seni bina kolonial dengan pengaruh Rom yang gah lagi agam.
Daripada sejarah Tanah Melayu, Perjanjian Pangkor ditandatangani pada tahun 1874.
Perjanjian ini membolehkan satu demi satu, secara licik lagi bersopan kuasa kolonial Inggeris menawan dan menjadikan bumi Tanah Melayu sebagai tanah jajahan.
Pecah perintah adalah taktik licik kolonial Inggeris.
Taktik ini berjaya mewujudkan Negeri-negeri Melayu Bersekutu dan Negeri-negeri Selat.
Pendatang dari China dan India di bawa masuk ke Singapura, Melaka dan Pulau Pinang. Wilayah ini dipanggil Negeri-negeri Selat.
Untuk memerintah  dengan stabil kuasa kolonial Inggeris merasakan perlu didirikan sebuah sekolah berasrama penuh.
Tujuan sekolah sedemikian didirikan untuk mendidik anak-anak dan kaum kerabat raja, sultan, bangsawan dan orang kenamaan di Tanah Melayu.
Sekolah yang menyediakan kelahiran elit Melayu.
Pelajar dari sekolah ini dilatih dan kemudian dihantar ke England untuk lanjutan pelajaran.
Pelajar keluaran sekolah ini diperlukan untuk menjalankan sistem pentadbiran kolonial Inggeris di Tanah Melayu.
Untuk menjaga keselamatan dan kepentingan ekonomi dalam masa jangka panjang kuasa Kolonial Inggeris memerlukan anak tempatan sebagai aparacik, kakitangan, mata-mata dan budak suruhan.
Pada 24 Februari 1904, Resident General Inggeris Tuan R J Wilkinson menulis surat kepada Majlis Raja-Raja Melayu Bersekutu dengan cadangan mendirikan sebuah sekolah.
Maka Sultan Idris dari Perak, Sultan Ahmad dari Pahang, Yang di-Pertuan Besar Mohamad Shah  Negeri Sembilan dan Sultan Sulaiman dari Selangor  bersepakat bersetuju untuk mendirikan  sebuah sekolah bernama Malay College.
Malay College ini dirancang sama seperti Eton College di Berkhire England yang didirikan oleh King Henry VI pada tahun 1440.
Sultan Idris mewakafkan tanah untuk bangunan sekolah ini di Bandar Diraja Kuala Kangsar.
Maka wujudlah Malay College di bandar Diraja Kuala Kangsar pada 2 Januari, 1905.
Justeru hingga ke hari ini pelajar di MCKK dibahagikan kepada empat kumpulan atau “rumah” mengikut nama-nama sultan dan raja yang membentuk sekolah itu.
Rumah Idris memakai lambang warna putih, Rumah Muhamad Shah warna kuning, Rumah Sulaiman berwarna merah dan Rumah Ahmad berwarna Hitam.
Inilah juga empat warna lencana yang tersemat dibaju MCKK Boys dengan logo “Fiat Sapientia Virtus” dalam bahasa Latin.
Logo bahasa Latin ini membawa makna dalam bahasa Inggeris: “Manliness Through Wisdom”.
Aku Melayukan Fiat Sapientia Virtus sebagai “Kebijaksanaan Melalui Kejantanan”.
William Hargreaves dari Penang Free School dilantik untuk menjadi guru besar MCKK yang pertama. Kelas pertama di MCKK hanya mempunyai 50 orang murid.
Untuk mengingati nama guru besar pertama MCKK maka Dewan Besar MCKK dipanggil Hargreaves Hall.
Semua ini aku dengar dari cerita mulut yang disurahkan turun-temurun daripada generasi ke generasi yang lain.
Sedikit demi sedikit aku mula memahami semangat dan roh Malay College walau pun aku ini bukan pelajar dari prep cchool.
Aku mula menghayati semangat “Malay College Boys”.
Pada masa yang sama aku mula mendengar perkataan “budak koleq”.
Ini pastilah bunyi sebutan “Orang Kuala” terhadap kami.
MCKK Boys ini dilihat agak rasmi bunyinya dan bukan mesra alam.
Terminologi Orang Kuala lebih cun, bergetah dan mesra Melayu.
Maka aku pun mula menerima diri aku sebagai budak koleq.
Sebagai pendatang baru ada wilayah yang tidak pernah aku menjejakkan kaki di MCKK ini.
Aku tidak pernah masuk ke prep school. Aku tidak pernah masuk ke kawasan East Wing. Aku hanya sekali sahaja masuk bilik tidur di big school.
Big school bangunan agam ikon Malay College. Bangunan ini ada dua bahagian. Satu di atasnya bilik tidur dan di bawahnya dewan makan.
Satu bahagian lagi sebagai “senior common” dan “junior common” room.
Dalam common room inilah acara akhir “soiree” jamuan makan malam untuk kami pendatang baru  untuk tingkatan enam bawah dan tingkatan empat tahun 1969.
Majlis yang diatur oleh jawatankuasa orientasi.
Nama big school lahir kerana dari di sinilah bermula bilik darjah untuk 50 orang murid terawal MCKK.
Pada tahun 1969 di big school ini terdapat juga “sick bay” di belakang common room.
Sick bay ini dijaga oleh seorang “matron”.
Di bilik ini ada asas perubatan, “first aid”.
Ia bukannya klinik tetapi ada tempat tidur jika pelajar didapati sakit sebelum sempat dihantar ke Hospital Kuala Kangsar.
Dewan makan MCKK dalam bangunan big school.
Dalam dewan makan ada pentas. Atas pentas ini ada meja panjang berbentuk “U”.
Ini dipanggil “high table”. Meja kayu jati ini adalah meja makan.
Di bawah pentas high table ini tersusun meja makan yang panjang.
Daripada kelas paling “junior” ke kelas paling “senior”.
Meja makan murid yang paling senior adalah yang paling hampir dengan high table.
Tradisi makan tengah hari dan malam di MCKK di mulai dengan bacaan doa.
Doa pendek dalam bahasa Melayu ini dibacakan oleh “duty prefect”.
Makan tengah hari pada hari Sabtu dan Ahad tidak ada doa ini kerana mungkin ramai makan di luar. Di pekan Kuala Kangsar.
Aku pada mulanya tidak tahu apa itu high table.
Aku hanya mengikut arus. Setiap pelajar diwajibkan datang makan di high table mengikut giliran.
Ini diatur oleh jawatankuasa makanan.
Pelajar yang namanya naik untuk makan di high table wajib  memakai pakaian lengkap baju Melayu, bersongkok, kain sampin dan bersepatu hitam.
Makan malam di high table ini bersama duty prefect dan duty master pada hari itu.
Murid yang paling senior akan duduk di sebelah prefect dan di sebelah duty master.
Di high table ini aku diajar, melalui pemerhatian cara menggunakan sudu dan garpu.
Cara makan yang tertib dan budi bahasa di waktu makan. Cara berbual ketika makan. Cara sopan mengambil sudu nasi ke pinggan.
Seorang pelayan, “house boy” akan bertugas membawa dan menghidang makanan.
Daripada sup hingga ke kuih manis pencuci mulut. Menu di high table agak berbeza sedikit daripada menu di dewan makan.
High table ini latihan awal untuk mendidik para lulusan MCKK agar tahu adab sopan waktu makan.
Persediaan untuk satu hari nanti apabila budak koleq menjadi pegawai Malayan Civil Service (MCS).
Dalam dewan makan ini aku nampak melekat di dinding gambar-gambar empat sultan pembina MCKK dan juga gambar-gambar guru-guru besar, kesemuanya “Mat Salleh”.
Tahun 1969 kerusi panjang di meja makan dibuat daripada kayu. Kerusi panjang juga dibuat daripada kayu tebal dan di kakinya ada diukir logo MCKK.
Ertinya meja dan kerusi panjang ini ditempah khas.
Di sebelah big school dan di hadapan “East Wing” terdiri daripada sepohon pokok besar yang dikenali sebagai “Big Tree”.
Pokok hutan tropika yang nama sainsnya “samanea saman” ini mungkin umurnya sama dengan umur MCKK sekarang.
Big Tree ini masih berdiri tegak. Pokok ini menjadi rujukan romantik untuk ramai budak koleq.
Di bucu East Wing ada gelanggang squash. Gelanggang ini agak tersorok.
Daripada surah yang aku dengar, daripada legendanya di gelanggang ini tempat “bergaduh”, tempat “budak kerek keras kepala” akan dibelasah.
Juga tempat dijadikan gelanggang bertumbuk sebagai jalan penyelesaian. Aku sendiri tidak pernah melihat ianya berlaku. Aku hanya penjadi tok perawi yang membawa hikayat.
Di belakang East Wing ini ada “gelanggang five”. Macam mana permainan ini “wallahu a'lam bishawab”. Tidaklah aku tahu dan aku tidak pernah melihat permainan ini dimainkan.
Apa yang pasti dalam dunia ini hanya ada dua gelanggang five. Satu di MCKK dan satu lagi di Eton.
Justeru MCKK dikenali sebagai Eton of the East. Manakala kami budak koleq  memanggil Eton College sebagai “Malay College of the West”.
Di kawasan hijau di belakang big school adalah beberapa buah banglo papan rekaan kolonial sebagai rumah guru.
Juga terselit sebuah kantin kecil yang dibuka sekali sekala untuk membeli air botol dan kuih Melayu.
Dapur tempat masak memasak terletak sama dalam bangunan big school. Di bahagian belakang antara dapur dan West Wing ialah bilik prefect.
Di tepi bilik prefect tersandar beberapa buah basikal. Basikal adalah hak istimewa prefect MCKK. Mereka boleh berbasikal dalam kawasan sekolah.
Betul-betul di belakang Dorm 20 West Wing ada kolam renang. Ini betul-betul di luar tingkap katil aku.
Sayang pada tahun 1969, kolam renang MCKK kering dan tidak boleh digunakan.
Di hadapan big school terbentang luas padang utama.
Di sini permainan ragbi, kriket, bola sepak dan sukan tahunan diadakan.
Di sebelah padang utama ini ada sebuah lagi padang yang agak kecil untuk latihan kriket, bola sepak atau ragbi.
Antara padang utama dengan padang kecik ada sebaris pokok tersusun lurus yang menjadi garis pemisah.
Sebuah lagi padang di sebelah bilik-bilik darjah tidak jauh dari prep school. Ini padang permainan untuk pelajar yang berminat bersenam  kerana ianya terletak di sebelah bangunan gimnasium.
Kawasan kediaman pelajar ada pagar. Ada satu pintu masuk dan satu pintu keluar.
Di bahagian hadapan padang ada pohon buluh sebagai pagar pemisah antara kawasan kediaman dengan jalan raya yang dilalui oleh orang ramai
Jalan ini juga memecahkan MCKK menjadi dua bahagian.
Bahagian bilik tidur dan dewan makan dengan bangunan bilik darjah, pejabat dan bilik guru besar. Bilik perpustakaan di atas pejabat pentadbiran.
Pagi Sabtu ada “inspection” dimana duty master bersama duty prefect melihat dan memeriksa setiap pelajar. Seperti tentera mereka masuk dari dorm ke dorm.
Kami beratur di tepi katil. Di atas katil kami mempamerkan ubat gigi, berus gigi, tuala mandi  dan kasut sukan yang bersih di bawah katil.
Rambut wajib pendek. Kalau tidak terima arahan untuk dipotong.
Sesudah inspection, jam 10.00 pagi kami bebas untuk masuk ke pekan Kuala Kangsar.
Hari Ahad kami juga dibenarkan keluar ke pekan Kuala Kangsar. Wajib masuk ke kawasan sebelum jam 6.00 petang.
Para prefect yang berbasikal memerhatikan agar peraturan ini dipatuhi.
Di MCKK, hukuman yang amat dibenci ialah DC atau “detention class”.
Kena DC bermakna dikurung untuk seminggu atau lebih dan tidak dapat keluar ke pekan.
DC ini juga kadang kala diwajibkan melakukan beberapa kerja seperi meratakan laman gelanggang tenis.
Sabtu malam ada tayangan filem untuk semua pelajar di Hargreaves Hall.
Ahad boleh menonton wayang lagi di Kuala Kangsar.
Ada panggung Cathay dan Capitol. Pilih ikut selera. Dua-dua panggung ini pasti akan memainkan filem Inggeris pada hujung minggu.
Pagi Isnin semua murid masuk ke Hargreaves Hall. Semua guru duduk di atas pentas.
Guru besar memberi ucapan tentang apa yang berlaku minggu lalu dan apa yang akan berlaku minggu ini. Kami semua bertali leher. Para prefect bertali leher dan memakai jaket maroon.
Perhimpunan akan diakhiri pengumuman “dormitory” terbaik minggu lalu.
Wakil dormitory akan naik ke pentas untuk mengambil hadiah.
Lencana MCKK yang di buat daripada kayu.
Lencana ini akan digantung ke dinding dormitory yang dipilih.
Hakikatnya perjalanan hidup aku semakin stabil. Aku semakin selesa menjadi budak koleq.
Satu petang seperti biasa sebelum maghrib aku ke Pavilion. Bila aku ambil Utusan Malaysia aku dapati penuh dengan berita kempen politik di sana sini.
Gambar kapal layar Parti Perikatan menjadi hiasan berita.
Dari Utusan Melayu aku dapat tahu bahawa hari Sabtu, 10 Mei, 1969 merupakan hari mengundi.
Bila mengundi dan berkempen aku teringat  Pak Angah Aminuddin di Jelebu yang akan bertanding sekali lagi.


Agensi antitrust Itali lancarkan siasatan terhadap Apple

Agensi antitrust Itali, AGCM, pada Khamis melancarkan siasatan terhadap syarikat teknologi Amerika Syarikat, Apple, atas dakwaan penyalahgunaan kedudukan dominannya dalam pasaran aplikasi, lapor Agensi Anadolu.
AGCM menyatakan bahawa sejak April 2021, syarikat berkenaan dianggap telah mengambil pendekatan polisi privasi yang lebih terhad terhadap pembangun aplikasi pihak ketiga berbanding yang diterapkan kepadanya.
AGCM mendakwa bahawa pembangun luaran dan pengiklan mengalami kekurangan "kualiti data yang dibekalkan oleh Apple."
Selain itu, ia menambah bahawa pembangun aplikasi luaran menerima maklumat berkualiti rendah mengenai keberkesanan kempen pengiklanan mereka di dalam aplikasi.
"Oleh sebab itu, menurut pihak berkuasa, perlakuan diskriminatif oleh Apple dapat menyebabkan penurunan pendapatan pengiklanan untuk pengiklan luaran."
Di bawah undang-undang persaingan EU, syarikat yang terbukti bersalah melakukan penyalahgunaan dominasi pasaran berisiko dikenakan denda sehingga 10% daripada jumlah jualan tahunannya.


Sorry.


Gempa Haiti ragut lebih 1,200 nyawa

Sekurang-kurangnya 1,297 orang terkorban dalam kejadian gempa bumi di Haiti pada Sabtu, menurut agensi perlindungan kebangsaan di Twitter pada Ahad.Sejumlah 1,054 kematian dilaporkan dekat Sud, 119 di Grand’Anse, 122 di Nippes dan dua lagi di Nord-Ouest, lapor Xinhua.Mangsa yang cedera turut meningkat dua kali ganda sehingga mencecah seramai 5,700.Terdahulu, laporan awal menyatakan sebanyak 724 kematian dan lebih 2,800 kecederaan direkodkan.


Anwar pertahan kejatuhan nilai ringgit

Perdana menteri Anwar Ibrahim berkata, nilai ringgit masih berada pada tahap yang lebih baik daripada mata wang lain, berbanding nilai Dolar Amerika.
"Walaupun (jatuh), tentunya (ringgit) lebih baik berbanding semasa kita ambil alih.
"Tetapi ketimbang mata wang Yen, Renmibi atau Rupiah, itu (ringgit) masih bertahan atau lebih baik," katanya ketika menjawab soalan daripada Ahmad Amzad Mohamed (PN-Kuala Terengganu).
Amzad ingin tahu mengenai kekuatan fiskal negara ekoran mata wang ringgit yang semakin melemah.
Mata wang ringgit turun mendadak kepada RM4.52 untuk satu Dolar Amerika beberapa hari lalu setelah naik kepada RM4.26 untuk satu Dolar pada Januari lalu.
Menurut Anwar, pengukuhan Dolar tidak menjejaskan hasil dan perbelanjaan kerajaan, namun memberi kesan kepada perbelanjaan makanan terutama import benih dan baja.
Amerika Syarikat baru-baru ini menaikkan kadar faedah mereka, setelah mengikatkan faedah beberapa kali sebelum ini, sekali gus menaikkan nilai Dolar Amerika berbanding mata wang lain.
Bank Negara turut menaikkan kadar polisi semalaman (OPR) beberapa kali dan mengekalkan pada kadar 2.75% dalam satu pengumuman minggu lepas.
Amzad turut membangkitkan kejatuhan Bursa Malaysia yang menurun sebanyak 11 mata.
Dalam pada itu, Anwar yang juga menteri kewangan berkata pertumbuhan ekonomi, meluaskan ekonomi pertanian, memperkenalkan cukai baru wajar menjadi antara keutamaan untuk memperkukuh kedudukan fiskal negara.


Ukraine perlukan AS$4 bilion harungi musim sejuk

Ukraine memerlukan kira-kira AS$4 bilion bagi mengharungi musim sejuk, lapor Xinhua memetik laporan agensi berita Interfax-Ukraine pada Selasa.
"Kami memerlukan €4 bilion (AS$3.97 bilion) bagi mengharungi musim sejuk ini -- untuk mengubah suai rumah, menyokong penjagaan kesihatan dan bekalan tenaga," kata Menteri Pembangunan Komuniti dan Wilayah Ukraine Oleksiy Chernyshov pada Persidangan Pakar Antarabangsa mengenai Pemulihan, Pembinaan Semula dan Pemodenan Ukraine di Berlin, Jerman.
Selain itu, Ukraine tidak mempunyai peralatan sokongan bagi bekalan air dan kuasa, seperti stesen pembersihan air mudah alih, stesen pemanasan mudah alih, penjana diesel dan pemanas elektrik, kata menteri itu.
Ukraine berdepan krisis tenaga menjelang musim sejuk susulan konflik dengan Rusia yang bermula pada 24 Februari.
Pada 18 Oktober, Presiden Ukraine Volodymyr Zelensky berkata bahawa serangan Rusia telah memusnahkan kira-kira 30% stesen janakuasa Ukraine, menyebabkan gangguan bekalan elektrik besar-besaran di seluruh negara.


Sembang politik tetap ‘rancak’ ketika sambutan Aidilfitri

Tengku Adnan tiba di kampung halaman pada malam 21 April lalu untuk menyambut Hari Raya Aidilfitri bersama ahli-ahli keluarga di kampung halamannya di Muar, Johor.
Selain rasa teruja untuk bertemu sanak saudara dan bergaya di pagi hari raya, pada masa sama hatinya turut bimbang dengan satu kebarangkalian yang bakal berlaku pada pagi Aidilfitri.
Tidak lain, topik dan soalan berhubung isu politik semasa yang ditanyakan oleh keluarga dan rakan-rakan sewaktu berbual sambil menikmati juadah raya.
Adnan berkata sudah bertahun lamanya dia berdepan dengan situasi tersebut apabila masing-masing berkumpul di meja makan sambil membuka balang kuih, sudah pasti topik politik menjadi pembuka bicara.
"Hanya sebab saya kerja kerajaan dan jadi pegawai tadbir diplomatik kementerian, mereka anggap saya tahu semuanya,” katanya kepada MalaysiaNow.
Tambahnya, sebaik sahaja topik politik dibuka, semua yang berada di meja makan bertukar menjadi ghairah untuk bercakap dan memberi pandangan masing-masing.
"Walaupun kebanyakan yang mereka cakap tu salah dan tak tepat, mereka tak peduli pun.
“Asalkan mereka lepas gian bercakap politik," katanya sambil menambah pengalaman itu berlaku sekali lagi pada pagi pertama Syawal, 22 April lalu.
Kali ini kata Adnan, topik perbualan politik bersama ahli-ahli keluarganya lebih berfokus kepada kelemahan kerajaan menguruskan hal ekonomi sehingga mereka yang berada dalam kelompok elitis turut berasa tidak selesa dengan keadaan semasa.
"Mereka yang sudah berumur dan menghampiri usia bersara pun risau tentang kos sara hidup. Apatah lagi yang baru sahaja mula kerja.
"Mereka cakap kerajaan sekarang tiada ‘wow factor’ hanya formula lapuk yang juga langsung tidak berkesan bagi membantu rakyat."
Adnan menyifatkan topik-topik perbualan pada musim perayaan di Malaysia tidak sukar untuk diramal.
Tidak mengira faktor usia dan kaum, sentimen politik dan persepsi tentang parti politik sangat kuat dibincangkan.
"Orang muda cerita tentang isu kos sara hidup, orang tua cerita pasal ahli politik yang mereka sokong.
"Dua-dua tu dalam tema sama. Politik juga."
Tambahnya, begitu juga dengan kaum wanita yang dilihat lebih banyak diam tentang isu politik dan parti tanpa mengira musim perayaan, tetapi tanpa sedar mereka juga mengambil berat tentang apa yang berlaku.
Mengambil contoh perbualannya bersama ibu dan isteri, kedua-duanya meluahkan rasa tidak puas hati tentang harga barangan mentah menjelang hari raya selain isu takwim sekolah yang bermula lewat.
Baginya, meskipun tidak menyebut nama mana-mana pemimpin atau parti politik mereka sebenarnya sedang berpolitik kerana mengkritik polisi dan kelemahan kerajaan menguruskan negara.
Sementara itu di Terengganu, bekas wartawan mahu dikenali sebagai Ashraf pula melihat perbualan politik pada hari raya di rumahnya lebih berpusatkan tentang minat ahli-ahli keluarga kepada segelintir pemimpin Perikatan Nasional (PN) yang dianggap berkaliber.
"Mereka pun cakap tak ada lah wow sangat kerajaan sekarang. Kemudian tahun ini memang terasa sangat bab ekonomi.
"Barang mahal dan sebagainya. Tapi mereka juga tak mahu berlaku perubahan kerajaan kerana masih terlalu awal untuk menghukum kerajaan Anwar Ibrahim," katanya kepada MalaysiaNow.
Topik politik di luar rumah
Sejak tiga tahun lalu, sambutan Aidilfitri di Malaysia menjadi suram akibat pandemik Covid-19 yang melanda seluruh negara.
Perintah Kawalan Pergerakan (PKP) dilaksanakan bagi membendung penularan jangkitan tersebut dengan sekatan merentas negeri dibuat.
Ketika itu semua rakyat Malaysia menyambut hari raya secara serba serbi sederhana di rumah dan dilarang keluar rumah untuk aktiviti sosial.
Ketika itu juga, media sosial menjadi tempat bagi rata-rata rakyat bercakap tentang cara mereka menyambut perayaan di rumah masing-masing.
Topik tentang pelitup muka dan vaksin menjadi bualan hangat pada sambutan Aidilfitri beberapa tahun lalu.
Bercakap kepada MalaysiaNow, Syakirin, pegawai perhubungan awam di sektor swasta berkata keluarganya pula selesa dengan membiarkan topik berkaitan politik dan lain-lain ditinggalkan di luar rumah sewaktu perayaan ini.
Menyambut raya di kampung halamannya di Perak, Syakirin berkata dia dan adik-beradiknya mahukan suasana raya tahun ini disambut dengan penuh bermakna apabila cerita tentang kekeluargaan dan perkembangan hidup masing-masing dikongsi sewaktu berkumpul bersama di kampung.
"Tapi tak ada halangan. Mereka masih boleh bercakap tentang politik di luar rumah sesama mereka sendiri.
"Cuma ketika bersama keluarga, kita sepatutnya lebih menghargai masa bersama kerana susah untuk berkumpul dalam suasana yang meriah dan ceria."
Atas sebab itu, dia sebagai anak sulung daripada enam beradik itu memberikan alternatif kepada ahli-ahli keluarganya seperti keluar ke kedai-kedai makan atau berkumpul di beranda rumah bagi berbincang tentang topik kegemaran masing-masing.
Dengan itu, Syakirin berkata suasana ceria dan penuh persefahaman antara ahli-ahli keluarga tidak terganggu oleh topik yang sensitif seperti politik dan persepsi yang boleh berbangkit daripada perbualan itu.


Perlukah PAS angkuh di Kedah?

Apabila Presiden PAS Abdul Hadi Awang menyatakan parti itu tidak mahu terus menumpang kuasa dengan parti dalam gabungan Perikatan Nasional (PN) iaitu Bersatu.
Ini bermakna PAS juga yakin untuk menghadapi Pilihan Raya Umum ke-15 (PRU15) nanti secara solo,  lebih kurang macam Umno.
Cepat sungguh PAS mahu meninggalkan Bersatu setelah gabungan dalam PN yang membolehkannya memerintah negeri Kedah.
Perlu diingat yang memenangi negeri Kedah sebelum ini ialah Pakatan Harapan (PH) dan disebabkan Bersatu meninggalkan gabungan itu, PAS dapat memegang tampuk pemerintahan negeri.
Menteri Besar Kedah Muhammad Sanusi Md Nor sejak kebelakangan ini cuba melonjakkan kredibiliti PAS dalam mentadbir negeri jelapang padi itu.
Dalam banyak situasi melalui isu-isu popular sama ada yang mempunyai elemen politik atau pentadbiran negeri, Sanusi meletakkan dirinya sebagai pemimpin berjiwa rakyat.
Latar belakang hidup keluarga yang susah membantu menyerlahkan kepimpinannya yang membela rakyat.
Beliau sudah berjaya mengumpul markah hampir maksimum apabila mengambil sikap untuk tidak menuding jari kepada pemimpin terdahulu membabitkan isu Gunung Inas dan banjir lumpur di Kupang, Baling.
Apabila beliau membentangkan bahawa kerajaannya dapat mengumpul rizab kewangan negeri kepada RM600 juta berbanding RM40 juta di zaman Mukhriz Mahathir, Sanusi menghantar mesej kepada Bersatu mereka boleh pergi bersendirian.
Atau jika mahu gabungan ini terus hidup, Bersatu kena akur bahawa PAS yang akan "call the shot".
Realitinya jika PAS tidak berada dalam khemah PN, undi Melayu akan pecah lagi, kecuali mereka mengambil keputusan untuk hidupkan Muafakat Nasional (MN) untuk tentukan terus berkuasa di Kedah.
Lebih teruk lagi jika strategi bersama MN memakan diri dengan memberi ruang kepada PKR untuk menang bersana rakan-rakannya dalam PH.
Dalam keadaan politik sekarang tidak ada parti yang mampu bergerak bersendirian kecuali ada faktor-faktor yang boleh mempengaruhi trend pengudian itu sendiri seperti apa yang berlaku pada Pilihan Raya Negeri (PRN) Melaka dan Johor.
Sanusi jangan kerap dan terlalu memperagakan kejayaan PAS di Kedah sehingga rakyat meluat dan hilang rasa hormat kepada sikap kesederhanaannya sebelum ini.
Kita faham strategi politiknya untuk memberitahu lawan PAS boleh mentadbir Kedah lebih baik berbanding dengan pimpinan kerajaan negeri sebelum ini.
Jangan sampai ke tahap memperlekehkan orang lain di mata rakyat walaunpun ia laku di pentas-pentas ceramah politik.
Walaupun dikritik keras oleh lawan politiknya, sama ada dalam Dewan Undangan Negeri (DUN) atau di lapangan, kredibilitinya tidak tercalar pun.
Tetapi Sanusi kena berhati-hati dengan momentum politik yang sarat dengan "good vibes" tetapi kecundang di medan perang akibat sabotaj dan maklum balas yang palsu.
Dalam satu perbualan saya dengan kalangan ahli strategi PAS beberapa bulan lalu, mereka membawa idea bahawa parti Islam itu tidak mahu terus dilihat dalam kepompong yang sama.
Mereka tidak mahu PAS dilihat berkokok di Kelantan dan Terengganu sahaja, tetapi PAS sepatutnya juga ada pengaruh di negeri lain dan bukan parti yang merancakkan PRU semata-mata.
Jadi PAS Kelantan, Terengganu dan Kedah patut bersikap lebih terbuka kepada parti lain supaya ia menjadi perintis gabungan dengan kerajaan negeri lain, walaupun ia menjadi minoriti dalam pentadbiran.
PAS dan kepimpinannya perlu selalu merujuk kepada tunjang perjuangan parti yang berlandaskan ajaran Islam dan jangan sekali-kali terlajak keluar daripada landasan itu.
Fuad Abdul Rahman adalah wartawan veteran dan pernah berkhidmat dengan sebuah stesen televisyen swasta terkemuka.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ismail ucap terima kasih kepada Muhyiddin, tawar pembangkang peranan dalam pelan pemulihan

Ismail Sabri Yaakob menggesa semua pihak untuk mengenepikan perbezaan politik dan menawarkan menawarkan ruang kerjasama kepada pembangkang untuk membawa keluar negara daripada pandemik di bawah Pelan Pemulihan Negara (PPN).Dalam ucapan sulungnya sebagai perdana menteri, Ismail mengucapkan terima kasih kepada Muhyiddin Yassin dan ahli-ahli Parlimen yang mendukung beliau sebagai perdana menteri.“Saya turut merakamkan setinggi-tinggi penghargaan dan ucapan terima kasih kepada Yang Berhormat Tan Sri Muhyiddin Yassin, mantan Perdana Menteri Malaysia yang telah berusaha sepenuh tenaga dalam menghadapi kemelut yang melanda negara bersama-sama ahli-ahli Kabinet Kerajaan Perikatan Nasional (PN). Sekali lagi dengan ikhlas, saya berterima kasih,” kata Ismail dalam perutusannya hari ini.Menggunakan istilah “Keluarga Malaysia” dalam perutusannya kepada seluruh warga Malaysia, Ismail berkata beliau berempati dengan rakyat yang bergelut dengan hidup dalam berdepan pandemik ketika ini.“Saya memahami keringat dan nilai sesuap nasi, kerana saya lahir dan membesar dalam keluarga anak petani yang susah.“Oleh sebab itu,saya sangat menghayati kepayahan dan keperitan hidup rakyat pada masa negara sedang menghadapi krisis ekonomi yang berpunca daripada wabak ini.Beliau berkata musuh bersama yang dihadapi “Keluarga Malaysia” ketika ini adalah pandemik Covid-19, sambil menambah kelompongan kuasa yang berlaku dan pertukaran kerajaan harus menjadi perkara yang lepas semua pihak perlu bergerak ke hadapan.“Sebenarnya, peralihan tersebut dalam tempoh sepenggal adalah landskap politik yang merugikan rakyat dan negara.“Marilah kita bergerak ke hadapan. Kita leraikan segala perebutan kuasa politik. Kita bersama-sama berjuang sebagai sebuah keluarga besar yang merangkumi penjawat awam, pekerja swasta dan yang bekerja sendiri – dalam memperbaik, merawat dan memulihkan semula tanah air ini,” katanya.Ismail kembali ke tampuk pentadbiran dengan sokongan dari blok Perikatan Nasional selain GPS dan beberapa orang ahli Parlimen bebas.Muhyiddin meletakkan jawatan perdana menteri Isnin lalu susulan langkah lebih sepuluh ahli Parlimen Umno diketuai bekas perdana menteri Najib Razak dan Presiden Umno Ahmad Zahid Hamidi menarik sokongan terhadap kerajaan PN, menjadikan majoriti yang dimiliki Muhyiddin rapuh.Ismail berkata kemelut politik telah menimbulkan “keresahan rakyat”, sambil menambah ia boleh diredakan dengan kerjasama rentas parti politik.“Oleh itu, kestabilan politik perlu segera dicapai menerusi kebersamaan.“Justeru, saya ingin menawarkan ruang kepada kepimpinanpembangkang untuk menganggotai Majlis Pemulihan Negara (MPN) dan jawatankuasa khas menangani Covid-19.”


Kumpulan peguam kecam pertuduhan terhadap aktivis dedah layanan terhadap pelarian

Kumpulan hak asasi, Lawyers for Liberty (LFL) hari ini menggesa pertuduhan terhadap seorang aktivis kerana memuat naik hantaran mengenai layanan terhadap pelarian di pusat tahanan imigresen digugurkan, mendakwa kerajaan mengekang hak kebebasan bersuara yang dijamin Perlembagaan Persekutuan.Penyelaras LFL, Zaid Malek mempersoalkan pertuduhan terhadap Heidy Quah, menyifatkannya sebagai “sangat tidak masuk akal” pendedahan seperti itu boleh memudaratkan ketenteraman awam atau moral sehingga pelakunya dituduh melakukan jenayah.“Ini adalah penyalahgunaan kuasa oleh pihak berkuasa yang merupakan penyakit sebenar merosakkan sistem demokrasi kita,” tambahnya.“Mana-mana negara yang memperlakukan pemberi maklumat sebagai penjenayah akan kehilangan nilai moralnya.”Quah didakwa di Mahkamah Sesyen Kuala Lumpur pada 27 Julai kerana di  membuat dan memulakan penghantaran komunikasi jelik sifatnya dengan niat untuk menyakitkan hati orang lain melalui akaun Facebook.Pertuduhan tersebut diletakkan di bawah Seksyen 233 (1) (a) Akta Komunikasi dan Multimedia 1998, yang memperuntukkan denda maksimum RM50,000, penjara sehingga satu tahun atau kedua-duanya dan denda tambahan RM1,000 bagi setiap hari kesalahan itu dilakukan jika disabitkan kesalahan.Zaid berkata Seksyen 233 (1) (a) adalah “salah satu peruntukan terkenal” yang digunakan terhadap aktivis dan orang awam yang menentang kerajaan atau mana-mana agensinya.“Istilah yang sangat luas maknanya dan samar-samar yang digunakan dalam Seksyen 233 (1) (a) memberikan kuasa yang luar biasa dan berlebihan terhadap pihak penguatkuasa bagi memutuskan apa perkara yang boleh ‘menyakitkan hati’,” tambahnya.“Oleh itu, undang-undang tersebut boleh dipakai terhadap seseorang seperti Quah yang hanya mendedahkan keadaan buruk di pusat tahanan imigresen dan ia merupakan masalah kepentingan awam.”Dalam kenyataan itu juga, Zaid turut mengingatkan kerajaan supaya menjalankan kewajipannya untuk menegakkan Perlembagaan dan melindungi hak rakyat untuk bebas bersuara.“Walaupun kebebasan itu tidak mutlak, batasan-batasan yang termaktub dalam Perlembagaan tidak menghalang seseorang untuk menyatakan rasa ketidakpuasan dan kritikan terhadap kerajaan atau mana-mana agensinya,” katanya.“Oleh itu, kerajaan harus memansuhkan peruntukan draconian seperti Seksyen 233 (1)(a) dan segera gugurkan pertuduhan jenayah yang tidak berasas terhadap Quah.”


Istana bertindak di luar perlembagaan, beri persepsi campur tangan politik, kata bekas ketua hakim

Bekas ketua hakim negara berkata Yang di-Pertuan Agong bertindak di luar kerangka Perlembagaan dalam beberapa peristiwa sepanjang setahun lalu sehingga ke tarikh peletakan jawatan oleh Muyhiddin Yassin, di samping turut menambah beberapa siri tindakan istana boleh ditafsirkan sebagai campur tangan politik.Bekas ketua hakim Abdul Hamid Mohamad juga turut mempersoalkan apakah keperluan Sultan Abdullah Sultan Ahmad Shah memanggil Raja-Raja Melayu yang lain untuk mempertimbangkan perkara seperti cadangan kerajaan bagi pengisytiharan darurat virus tahun lalu, selain pelantikan Ismail Sabri Yaakob sebagai perdana menteri bulan lalu.“Perlembagaan tidak memberi Raja-Raja Melayu apa-apa peranan dalam pelantikan Perdana Menteri. Paling kurang, bolehlah dikatakan mesyuarat itu tidak perlu. Sebaliknya, dengan mengadakan mesyuarat itu, ia memberi gambaran seolah-olah Yang di-Pertuan Agong tidak boleh membuat keputusan sendiri,” kata Hamid, yang bersara sebagai ketua hakim pada 2008 setelah lebih 50 tahun berkhidmat dalam badan kehakiman negara dalam analisis 11 halaman yang ditulisnya mengenai krisis politik sejak setahun lalu.Hamid berkata, peristiwa 2020 dan 2021 yang menyaksikan istana menentang nasihat kerajaan pada masa itu boleh menjadikan urusan undang-undang yang mudah menjadi rumit.“Keadaan menjadi lebih buruk apabila Raja-Raja, bukan sahaja tidak mengikut nasihat, di mana Perlembagaan memperuntukkan mereka kena berbuat demikian, tetapi melakukan sesuatu di luar Perlembagaan dan menitahkan sesuatu yang bercanggah, apatah lagi sesuatu yang bersifat politik, yang digunakan oleh pembangkang untuk mencapai kehendak mereka.“Maka, betul atau tidak, nampaklah seolah-olah Raja berada di satu pihak dan Kerajaan di satu pihak lagi,” katanya.Beliau memetik beberapa kenyataan media yang dikeluarkan oleh Istana Negara, mengatakan ia memberikan gambaran wujud campur tangan istana dalam politik.Hal ini, katanya, turut termasuk gesaan awal Agong bulan lalu agar usul undi percaya dibentangkan bagi mengesahkan sokongan kepada orang yang sudah dinamakan beliau sebagai perdana menteri.Tugas Agong terhenti selepas lantik PMHamid berkata semakan ketat dan proses lain dilakukan istana sebelum akhirnya melantik Ismail juga bercanggah dengan peruntukan Perlembagaan yang diberikan kepada Agong untuk melantik perdana menteri “seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat.”Hamid berkata, tugas Agong selesai selepas melantik perdana menteri.“Bukanlah tanggungjawab Baginda untuk memastikan orang yang Baginda lantik itu benar-benar mempunyai sokongan majoriti ahli-ahli Dewan Rakyat atau masih lagi mendapat sokongan majoriti ahli-ahli Dewan Rakyat.”Katanya, menggunakan semangat sama Agong tidak seharusnya meminta Ismail untuk mengadakan undi percaya.“Perdana menteri dilantik oleh Yang di-Pertuan Agong. Mengapa Yang di-Pertuan Agong menghendaki perdana menteri membuktikan pelantikannya yang dibuat oleh Baginda itu sah?” soal Hamid.Sebelum melantik Ismail sebagai perdana menteri, istana bertemu dengan pemimpin-pemimpin parti politik, di mana Agong dilaporkan menggesa mereka bekerjasama bagi memastikan kestabilan dalam perang Malaysia melawan pandemik Covid-19.Selepas itu Istana Negara menggesa semua 220 ahli Parlimen menandatangani surat akuan pilihan calon perdana menteri mereka.Kemudiannya, istana memanggil setiap ahli Parlimen untuk mengesahkan sokongan mereka.Pada 20 Ogos, Sultan Abdullah menjemput Raja-Raja Melayu dalam mesyuarat khas, beberapa jam sebelum Ismail disahkan sebagai perdana menteri.Hujung minggu lalu Peguam Negara Idrus Harun berkata usul undi percaya terhadap Ismail tidak diperlukan kerana ia boleh menyebabkan kuasa Agong boleh diatasi pihak lain.Baru-baru ini didedahkan istana berkata usul undi percaya di Dewan Rakyat sudah tidak lagi menjadi keperluan.Peguam negara tidak perlu beri penjelasanHamid berkata episod ini menunjukkan bagaimana kenyataan Agong boleh digunakan ahli politik untuk kepentingan mereka.Katanya bukan tugas peguam negara beri penjelasan kerana ia merupakan perdebatan politik.“Maka, nasihat saya yang pertama sekali ialah beliau hendaklah belajar berkata ‘tidak’ kepada ahli-ahli politik, di mana berkenaan,” katanya dan menambah peguam negara akan dilihat mempertahankan kerajaan dalam isu yang dipolitikkan.Hamid berkata, mereka yang mempersoalkan keabsahan pelantikan Ismail boleh membawa perkara itu ke mahkamah dan yang tidak yakin dengan sokongan ahli Parlimen terhadapnya boleh membawa usul undi tidak percaya di Dewan Rakyat.“Beban pembuktian terletak di atas bahu pihak yang menuduh/mencabar,” katanya dan menambah bukan tugas kerajaan untuk membuktikan majoriti dipunyainya.


Jho Low berada di sebalik tabir urusan 1MDB, kata Ismee

Mahkamah Tinggi hari ini diberitahu bahawa Low Taek Jho atau Jho Low berada di sebalik tabir 1Malaysia Development Berhad (1MDB) kerana pihak pengurusan syarikat itu sentiasa menerima e-mel berkaitan pelaburan dan pembangunan yang akan dijalankan oleh 1MDB daripada ahli perniagaan dalam buruan itu.Bekas pengarah bukan eksekutif 1MDB Ismee Ismail, 57, bagaimanapun berkata beliau tidak tahu atas kapasiti apa Jho Low menghantar e-mel tersebut dan tahap penglibatan beliau dalam syarikat itu.“Apa yang saya dan ahli lembaga pengarah (BOD) 1MDB tahu, bahawa Jho Low mempunyai hubungan yang sangat baik dengan Najib Razak.“Disebabkan hubungan baik Jho Low dan Najib, BOD tidak mengabaikan langsung cadangan Jho Low, tetapi apa yang saya lihat dalam BOD, setiap perkara itu mestilah melalui arahan yang betul dan mengikut prosedur,” katanya.Saksi pendakwaan ke-13 itu berkata demikian ketika membacakan pernyataan saksi setebal 111 muka surat pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi bekas perdana menteri itu.Ismee berkata, Jho Low juga menggunakan nama Najib dalam percakapan serta cadangannya sebagai “bos” atau “PM” dalam mesyuarat Jawatankuasa Pemandu Lembaga Pelaburan Terengganu (TIA).TIA adalah syarikat pelaburan strategik yang kemudian dikenali sebagai 1MDB.Menurut Ismee, apa yang beliau nampak ketika Jho Low berada dalam Jawatankuasa Pemandu TIA adalah lelaki itu berperanan sebagai penasihat kepada Najib.“Jho Low hanya dilantik secara rasmi dalam Jawatankuasa Pemandu TIA sahaja dan tiada cadangan untuk melantiknya dalam 1MDB,” katanya.Ismee berkata perkenalannya dengan Jho Low adalah ketika pelantikan Jawatankuasa Pemandu di Istana Terengganu pada awal tahun 2009 apabila lelaki itu memperkenalkan diri secara santai kepadanya.Saksi itu berkata beliau tidak mengetahui atas kapasiti apa Jho Low hadir dalam majlis berkenaan (pelantikan Jawatankuasa Pemandu) tetapi beranggapan dan berpandangan bahawa lelaki itu adalah penasihat kepada Sultan Terengganu Sultan Mizan Zainal Abidin.Ismee juga memberikan contoh bahawa, Jho Low mempunyai hubungan yang rapat dengan pihak Abu Dhabi dan ia dapat dilihat ketika beliau mengikuti Najib untuk lawatan rasmi ke Abu Dhabi.“Tujuan lawatan ini adalah untuk melihat model masjid yang akan dibina di Malaysia atas usaha sama antara syarikat Aabar dengan 1MDB. Semasa lawatan itu, sambutan dari Abu Dhabi yang diberikan kepada Najib adalah tinggi dengan pertunjukan udara tentera dan lain-lain lagi.“Ada satu ketika, ketika musim haji, Jho Low pernah membantu mendapatkan kuota tempatan haji sebanyak 10,000 orang bagi rakyat Malaysia,” katanya.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung.


Mahkamah Rayuan kekalkan status warganegara lelaki Sabah, tamparan buat KDN

Mahkamah Rayuan hari ini mengekalkan keputusan Mahkamah Tinggi berhubung status warganegara lelaki Sabah, Wong Kueng Hui dalam keputusan majoriti 2-1 sekali gus menolak rayuan kerajaan, satu lagi tamparan kepada kementerian dalam negeri (KDN) berhubung isu status kewarganegaraan.Keputusan itu dibuat panel hakim Che Mohd Ruzima Ghazali dan M Gunalan manakala Azizah Nawawi menolak.Bercakap kepada MalaysiaNow, peguam Wong, Haijan Omar memaklumkan mahkamah mendapati tiada merit dalam hujahan rayuan pihak kerajaan selain menolak hujahan berkenaan “ouster clause”.“Mahkamah mengatakan bahawa Wong sudah melakukan langkah-langkah untuk mengenalpasti ibunya, jadi beban itu terletak di atas bahu kerajaan untuk buktikan sebaliknya,” katanya kepada MalaysiaNow.Haijan berkata, Wong pergi ke kedutaan besar Indonesia dan memberikan butir-butir diri dan ibunya seperti yang ternyata dalam sijil kelahirannya.Bagaimanapun carian dilakukan kedutaan mendapati tiada rekod ibunya sebagai rakyat Indonesia.“Sebab ibu bapanya tidak berkahwin, anak perlu mengikut kerakyatan ibu. Kalau kita ketahui ibunya warga Indonesia, kita mohon mengikut kerakyatan ibu dahulu.“Bagaimana hendak memohon kerakyatan negara lain kalau kita tidak jelas kerakyatan ibunya?” soal Haijan.Terdahulu, kerajaan melalui KDN mengemukakan rayuan terhadap keputusan Mahkamah Tinggi yang mengesahkan status warganegara lelaki berusia 27 tahun itu.Wong lahir di Hospital Keningau, Sabah pada 2 Januari 1995.Sebelum ini dia pernah memohon kerakyatan sebanyak dua kali sebelum permohonannya ditolak.Pada 9 September tahun lalu, Mahkamah Tinggi Kuala Lumpur membenarkan saman plaintif bahawa kanak-kanak yang dilahirkan di luar negara kepada ibu warganegara Malaysia yang berkahwin dengan warga asing berhak melalui peraturan undang-undang untuk menjadi warganegara Malaysia.Hakim Akhtar Tahir dalam keputusannya berkata wanita warga Malaysia yang berkahwin dengan lelaki asing memiliki hak yang sama dengan lelaki yang berkahwin dengan wanita asing.Saman tersebut difailkan kumpulan hak asasi Family Frontiers dan enam wanita warga Malaysia yang berkahwin dengan lelaki warga asing, pada 18 Disember 2020.


Capital A fail rayuan ke Mahkamah Persekutuan berhubung penghakiman berkait caj perkhidmatan

Capital A Berhad (sebelum ini dikenali sebagai Kumpulan AirAsia Bhd) memfailkan permohonan mendapatkan kebenaran bagi meneruskan rayuannya ke Mahkamah Persekutuan untuk mengetepikan keputusan Mahkamah Tinggi yang memberikan penghakiman ringkas kepada Malaysia Airports (Sepang) Sdn Bhd (MASSB) berkaitan pembayaran caj perkhidmatan penumpang (PSC) yang tertunggak.Dalam makluman kepada Bursa Isnin lepas, Malaysia Airports Holdings Berhad (MAHB) berkata AirAsia Bhd dan AirAsia X Bhd memfailkan notis usul untuk kebenaran merayu itu pada 1 April.Menurutnya Mahkamah Rayuan telah mengekalkan perintah Mahkamah Tinggi Kuala Lumpur yang memberikan penghakiman ringkas yang memihak kepada MASSB, anak syarikat milik penuh MAHB bagi caj PSC dan caj pembayaran lewat (LPC) dalam tiga saman yang difailkan oleh MASSB terhadap Airasia dan AirAsia X .“Mahkamah Rayuan seterusnya mengekalkan perintah Mahkamah Tinggi Kuala Lumpur bertarikh 18 Julai 2019 untuk menolak permohonan AirAsia bagi membatalkan tiga saman sivil MASSB,” kata MAHB.Pada 3 Mac lepas Mahkamah Rayuan mengekalkan keputusan Mahkamah Tinggi Kuala Lumpur yang memerintahkan AirAsia dan AirAsia X membayar PSC sebanyak RM40.73 juta PSC dan RM792,381 bagi caj LPC yang belum dibayar kepada MASSB.Mahkamah turut menolak tiga rayuan AirAsia terhadap penolakan Mahkamah Tinggi terhadap permohonan syarikat penerbangan tambang rendah itu bagi membatalkan saman yang difailkan MASSB terhadap mereka.Tuntutan MASSB terhadap AirAsia dan AirAsia X adalah untuk PSC yang tidak dibayar pada kadar yang ditetapkan oleh Suruhanjaya Penerbangan Malaysia (Mavcom) di bawah Peraturan-Peraturan Mavcom (Caj Perkhidmatan Penerbangan) 2016 yang dipinda pada 2017 dan 2018.


62.9% populasi dewasa terima dos penggalak

Seramai 14,810,832 individu dewasa atau 62.9% daripada populasi kumpulan itu di negara ini telah menerima dos penggalak Covid-19 setakat semalam. Berdasarkan data di laman web CovidNow, sejumlah 22,951,398 atau 97.5% daripada populasi sama telah melengkapkan vaksinasi mereka manakala 23,231,225 atau 98.7 peratus menerima sekurang-kurangnya satu dos vaksin.Bagi populasi kanak-kanak berusia lima hingga 11 tahun, sebanyak 929,733 individu atau 26.2% kumpulan itu telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids).Bagi remaja berusia 12 hingga 17 tahun, sebanyak 2,802,265 individu atau 90.1% daripada populasi itu telah melengkapkan vaksinasi mereka manakala 2,898,437 atau 93.2% menerima sekurang-kurangnya satu dos vaksin.Vaksinasi harian semalam menyaksikan sebanyak 97,534 dos vaksin diberikan meliputi 26,923 dos pertama, 1,389 dos kedua dan 69,222 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 67,416,313.Sementara itu, menurut portal GitHub kementerian kesihatan, 115 kes kematian akibat Covid-19 direkodkan semalam dengan Johor merekodkan angka tertinggi iaitu 25 kes.Ia diikuti Sabah dengan 24 kes, Selangor (18), masing-masing lapan kes di Kedah dan Negeri Sembilan, Perak (tujuh), enam kes masing-masing di Pahang dan Kuala Lumpur, Kelantan (empat), Pulau Pinang (tiga), masing-masing dua di Melaka dan Perlis serta satu kes direkodkan masing-masing di Sarawak dan Terengganu.


Sepanyol, Kanada, AS terus catat kes cacar monyet

Jumlah kes cacar monyet di Sepanyol meningkat kepada 84 pada Khamis selepas kementerian kesihatannya melaporkan 25 lagi kes baru.Menurut kementerian, semua yang dijangkiti mengalami “gejala ringan” dan kini menjalani kuarantin di rumah. Majoriti kes dilaporkan di Madrid selain di Kepulauan Canary, Basque dan Andalusia, lapor Xinhua.Sementara itu di Kanada, agensi kesihatan awam mengesahkan 10 lagi kes cacar monyet dilaporkan.Menurut PHAC sebelum ini 16 kes telah dilaporkan menjadikan jumlah keseluruhan setakat ini 26 kes.“Kemungkinan kes akan meningkat dalam beberapa hari akan datang memandangkan Makmal Mikrobiologi PHAC terus menerima sampel untuk diuji,” menurut PHAC dalam satu kenyataan.Di Amerika Syarikat pula sembilan kes cacar monyet disahkan di tujuh negeri, menurut Pusat Kawalan dan Pencegahan Penyakit (CDC). Sembilan kes itu dikesan di California, Florida, Massachusetts, New York, Utah, Virginia dan Washington.Kes cacar monyet yang menjangkiti manusia kini sudah dilaporkan di lebih 20 negara di dunia.


Finland semakin hampir sertai Nato tanpa Sweden

Finland, yang mempunyai sempadan terpanjang di Eropah dengan Rusia, pada Selasa memulakan perbahasan di Parlimen bertujuan mempercepatkan usaha negara itu untuk menyertai Pertubuhan Perjanjian Atlantik Utara (Nato), meningkatkan kemungkinan ia tidak akan bersama jiran dan rakan tenteranya Sweden.
Susulan kebimbangan dengan pencerobohan Moscow ke atas Ukraine, Finland dan Sweden menggugurkan dasar-dasar ketidakselarasan tentera mereka selama berdekad-dekad dan memohon untuk menyertai Nato pada Mei tahun lepas.
Biarpun berdepan halangan diplomatik yang minimum berbanding Stockholm, Helsinki nampaknya bersedia untuk bergerak ke hadapan walaupun sebelum pilihan raya umum Finland yang dijadualkan pada April, kerana pendapat umum juga menyokong keahlian dalam pakatan tentera itu.
Kedua-dua negara mendapat sokongan daripada semua negara kecuali dua daripada 30 anggota Nato, iaitu Hungary dan khususnya Turkiye belum memutuskan.
Ramai ahli parlimen Finland mendesak undang-undang yang mengesahkan bahawa Finland menerima syarat perjanjian Nato yang akan diluluskan sebelum pilihan raya umum pada 2 April.
Finland akan membahaskan rang undang-undang itu pada hari Selasa, bertepatan dengan lawatan Setiausaha Agung Nato Jens Stoltenberg – yang akan bertemu dengan Perdana Menteri Sanna Marin dan Presiden Sauli Niinisto.
Undian dijangka pada Rabu, dan apabila rang undang-undang itu diluluskan bermakna Finland boleh bertindak pantas walaupun ratifikasi datang sebelum kerajaan baharu dibentuk.
Komplikasi?
Undang-undang itu dijangka diluluskan tanpa banyak tentangan, kerana undian awal pada Mei disokong oleh 188 daripada 200 ahli Parlimen.
Helsinki setakat ini menekankan keutamaannya untuk menyertai perikatan itu bersama-sama dengan Sweden, tetapi ada yang mentafsirkan rang undang-undang itu sebagai menandakan Finland bersedia untuk bergerak ke hadapan secara bersendirian.
Sementara itu Turkiye menyekat permohonan itu, menuduh Sweden khususnya menyediakan tempat selamat untuk apa yang dianggapnya sebagai "pengganas", terutamanya ahli Parti Pekerja Kurdish (PKK).
Sebaliknya, Menteri Luar Turkiye Mevlut Cavusoglu berkata pada Isnin bahawa Turkiye memandang baik terhadap tawaran Finland.
"Kami mungkin memisahkan proses keahlian Sweden dan Finland," katanya.
Walaupun Sweden bersimpati dengan kedudukan Finland, Perdana Menteri Ulf Kristersson berkata penyertaan Finland sahaja boleh "menyulitkan" kerjasama ketenteraan yang erat antara negara-negara Nordik kerana Sweden ditinggalkan bersendirian di luar perlindungan Nato.


PAS parti kecil, tak perlu campur urusan Umno, kata Tajuddin

PAS sebuah parti kecil yang tidak seharusnya masuk campur dalam hubungan antara Umno dan Bersatu, kata Pengarah Pilihan Raya Tajuddin Abdul Rahman.Tajuddin menegaskan, Umno sama sekali tidak akan bekerjasama dengan Bersatu walau apa yang berlaku dan menolak usaha PAS untuk menjadi pendamai.“Dia (PAS) tak tau. Dia sedaplah parti dia PAS, kita (Umno) ni macam mana. Mereka hendak ganggu dan gugat dan memperkecilkan Umno ni,” katanya pada sidang media di Kuala Lumpur hari ini.“PAS dah memang parti kecil tapi Umno adalah parti yang besar takkan kita nak jadi parti yang kerdil. Kita merasakan sekarang ini kita dibuat begitu rupa hendak menjadikan Umno ini sebuah parti kecil.”Semalam Timbalan Presiden PAS Tuan Ibrahim Tuan Man menasihati pemimpin ketiga-tiga parti itu untuk terus mendukung kerajaan sedia ada sekali gus memberi fokus kepada isu rakyat yang menanggung beban berikutan pandemik Covid-19 dan kurangkan politik dalaman yang mengganggu tumpuan.Katanya, PAS mahu melihat “muafakat politik” yang termeterai di bawah Perikatan Nasional (PN), antara Bersatu, PAS dan Umno diteruskan sehingga selepas PRU15 demi masa depan negara.“Saya yakin muafakat politik ini bukan sahaja untuk parti tetapi untuk masa depan negara dan seluruhnya. Sebarang keputusan politik membabitkan masa depan negara, jadi bagi PAS, kita lihat ketiga-tiga parti perlu teruskan muafakat bukan sahaja sampai Pilihan Raya Umum (PRU) tetapi sampai selepas PRU nanti,” kata Tuan Ibrahim.Tajuddin berkata, Bersatu sepatutnya berterima kasih dengan Umno kerana menyerahkan kedudukan tertinggi dalam kerajaan meskipun mempunyai bilangan kerusi Parlimen yang sedikit.Ahli Parlimen Pasir Salak itu berkata, Umno sudah melakukan persediaan rapi jika bakal berdepan secara solo atau bersama dengan PAS dalam PRU15.“Umno akan bangkit semula selepas PRU15. Jika bertanding secara solo Umno akan bertanding 120 kerusi tetapi jika bersama dengan PAS, Umno akan bertanding 96 kerusi.”Katanya, sebelum Umno membuat keputusan untuk memutuskan hubungan dengan Bersatu, perkara ini sudah dibincangkan secara mendalam.“Umno takkan buat keputusan dengan sembrono tolak kerjasama dengan Bersatu,” katanya.“Sebelum dia hendak berikan saranan itu dan ini dia kena faham apa masalahnya. Kalau dia tak tau apa masalahnya apa pun dia cakap tidak akan membawa apa-apa kejayaan.”


Pemimpin utama parti politik Sarawak serah borang pencalonan

Pemimpin utama parti politik yang berhasrat bertanding pada Pilihan Raya Negeri (PRN) Sarawak ke-12 telah menyerahkan borang pencalonan masing-masing semasa tempoh penamaan calon menghampiri penghujungnya menjelang 10 pagi tadi.Presiden Parti Pesaka Bumiputera Bersatu (PBB) merangkap Pengerusi Gabungan Parti Sarawak (GPS) Abang Johari Openg, yang menjadi penyandang di Satok sejak 1981 sebelum memutuskan untuk bertanding di kerusi Dewan Undangan Negeri (DUN) Gedong kali ini, menyerahkan borang pencalonannya di Dewan Masyarakat Gedong.Dua timbalannya iaitu Amar Douglas Uggah Embas dan Amar Awang Tengah Ali Hasan pula menyerahkan borang pencalonan masing-masing untuk bertanding di kerusi DUN Bukit Saban dan Bukit Sari.Presiden Parti Rakyat Bersatu Sarawak (SUPP) Dr Sim Kui Hian menyerahkan borang pencalonannya untuk bertanding di kerusi DUN Batu Kawah di bangunan Majlis Perbandaran Padawan di Bazaar Batu 10 manakala Presiden Parti Progresif Demokratik (PDP) Tiong King Sing berbuat demikian di Perpustakaan Awam Sibu Jaya untuk bertanding di kerusi Dudong.SUPP dan PDP adalah parti komponen GPS.Pemimpin lain ialah Pengerusi DAP Sarawak Chong Chieng Jen menyerahkan borang pencalonannya di auditorium Majlis Bandaraya Kuching Selatan (MBKS) bagi kerusi Padungan manakala Presiden Parti Sarawak Bersatu (PSB) Wong Soon Koh menyerahkan borangnya untuk bertanding di kerusi Bawang Assan di Dewan Suarah Sibu.


Pengundian awal di Padang Serai, Tioman esok

Sejumlah 76 orang pengundi awal yang terdiri daripada anggota polis akan mengundi awal esok bagi Parlimen Padang Serai, manakala bagi Dewan Undangan Negeri (DUN) Tioman pula melibatkan 243 anggota polis.
Setiausaha Suruhanjaya Pilihan Raya (SPR) Ikmalrudin Ishak menerusi kenyataan memaklumkan, proses mengundi bagi Parlimen Padang Serai bertempat di Dewan Serbaguna, ibu pejabat polis Kulim, mulai 8 pagi hingga 2 petang.
Beliau berkata bagi DUN Tioman pula, akan mengundi awal di bilik rehat ibu pejabat polis Rompin (8 pagi hingga 5 petang) dan di bilik maklumat Balai Polis Tekek Pulau Tioman (8 pagi hingga 12 tengah hari).
“SPR turut menyarankan kepada pengundi yang positif Covid-19, untuk berhubung terus dengan pegawai kesihatan daerah bagi memudahkan urusan pengundian awal nanti.
“Proses pengundian awal ini turut disaksikan oleh ejen-ejen calon yang bertanding. SPR akan menyiarkan proses pengundian ini secara penstriman langsung menerusi Facebook SPR di beberapa pusat mengundi awal yang terpilih,” katanya.
Beliau berkata kertas undi awal akan disimpan di lokap balai polis untuk jagaan selamat, selain pengiraan dibuat pada 7 Dis bermula jam 4 petang di tempat pengiraan undi yang ditetapkan.
Dalam pada itu, SPR turut menasihati agar pengundi yang dikategorikan mengundi awal, membuat semakan maklumat pengundian melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018 / 03-88880040 atau melalui aplikasi MySPR Semak.
Parlimen Padang Serai menyaksikan pertembungan enam penjuru antara calon Pakatan Harapan Mohamad Sofee Razak, Azman Nasrudin (PN-Bersatu), C Sivaraj  (BN-MIC), Hamzah Abd Rahman (Pejuang-Putra), Sreanandha Rao (bebas) dan Mohd Bakhri Hashim (Warisan).
Warisan kemudian mengumumkan tidak mengambil bahagian dalam pilihan raya berkenaan, namun logo Warisan masih tersenarai dalam kertas undi, kerana sudah didaftarkan sebagai antara parti yang bertanding.
DUN Tioman pula melibatkan saingan lima penjuru antara calon PN Nor Idayu Hashim, Mohd Johari Hussain (BN), Osman A Bakar (Pejuang) dan Sulaiman Bakar (bebas) walaupun calon PH, Mohd Fadzli Mohd Ramly mengumumkan untuk menarik diri kerana logo PH masih tersenarai dalam kertas undi.
SPR telah menetapkan proses penamaan calon bagi Parlimen dan DUN tersebut berlangsung pada 24 November lepas diikuti pengundian awal esok dan 7 Disember ditetapkan sebagai hari pengundian.


Kerajaan lantik ketua audit negara baru

Kerajaan melantik Wan Suraya Wan Mohd Radzi sebagai ketua juruaudit negara yang baru berkuat kuasa 13 Jun, kata Ketua Setiausaha Negara Mohd Zuki Ali hari ini, seminggu selepas persoalan dibangkitkan mengenai kekosongan berpanjangan jawatan tersebut.
Zuki dalam satu kenyataan berkata pelantikan Wan Suraya diperkenankan Yang di-Pertuan Agong Sultan Abdullah Sultan Ahmad Shah selaras dengan Perkara 105(1) Perlembagaan Persekutuan selepas berunding dengan Majlis Raja-Raja.
“Pelantikan beliau adalah berdasarkan kepada kepimpinan dan pengalaman luas sepanjang 29 tahun berkhidmat dalam perkhidmatan awam,” kata Zuki.
Jawatan terakhir Wan Suraya adalah sebagai ketua pegawai eksekutif Institut Integriti Malaysia (IIM).
Minggu lepas, ahli Parlimen pembangkang dari Perikatan Nasional (PN) mempersoalkan kekosongan itu, dengan mengatakan bahawa jawatan itu masih belum diisi sejak Nik Azman Nik Abdul Majid bersara pada Februari.
Mereka berkata perkara itu wajar diberi keutamaan kerana banyak hal ehwal negara tidak dapat dikendalikan tanpa ketua juruaudit negara.


Kes baru Covid-19 turun sedikit minggu lalu

Sebanyak 13,627 kes baru Covid-19 direkodkan bagi minggu epidemiologi ke-37 (ME 37/2022) iaitu dari 11 hingga 17 Sept lepas berbanding 14,072 kes pada ME 36/2022, kata Ketua Pengarah Kesihatan Dr Noor Hisham Abdullah.
Angka kes baru berkenaan menunjukkan penurunan sebanyak 3.2%.
"Purata kes aktif setiap hari bagi ME 37/2022 adalah 26,378 iaitu terdapat penurunan sebanyak 4.1% berbanding minggu sebelumnya," kata beliau dalam kenyataan mengenai situasi semasa jangkitan Covid-19 hari ini.
Dr Noor Hisham berkata 31 kes kematian yang direkodkan pada ME 37/2022 juga menunjukkan penurunan sebanyak 8.8% berbanding 34 kes pada minggu sebelumnya.
Mengenai bilangan kes sembuh pula, beliau berkata ia juga turun sebanyak 16% dengan 14,513 kes itu direkodkan bagi ME 37/2022 berbanding 17,286 kes pada minggu sebelumnya.
Dr Noor Hisham berkata jumlah kemasukan pesakit Covid-19 ke hospital awam bagi setiap 100,000 populasi pada ME 37/2022 menunjukkan penurunan 6.7% bagi pesakit kategori 1 dan 2, manakala tiada perubahan untuk pesakit kategori 3, 4, dan 5.
“Bagi %an pengisian katil fasiliti Covid-19, menunjukkan penurunan satu % bagi katil bukan kritikal manakala katil unit rawatan rapi (ICU) dan katil pusat rawatan Covid-19 berisiko rendah (PKRC), masing-masing turun 2%.
“Peratusan pesakit Covid-19 memerlukan alat bantuan pernafasan (ABP) pula menunjukkan tiada perubahan,” kata beliau.
Jumlah kes positif yang dipantau Pusat Penilaian Covid-19 (CAC) di seluruh negara juga turun.
Mengenai Nilai RT atau kadar kebolehjangkitan, Dr Noor Hisham berkata ia meningkat kepada 0.96 pada ME 37/2022 berbanding 0.92 pada minggu sebelumnya.


Air pasang besar dijangka berlaku sehingga hujung minggu

Penduduk di kawasan pesisir pantai disaran berwaspada dengan fenomena air pasang besar yang dijangka berlaku bermula hari ini hingga Ahad.
Menerusi satu hantaran di Facebook, Pusat Hidrografi Nasional (PHN) memaklumkan fenomena itu boleh menyebabkan limpahan air di kawasan darat yang seterusnya boleh mengakibatkan banjir di lokaliti kawasan rendah pesisir pantai.
PHN juga menasihatkan orang ramai supaya sentiasa memantau keadaan cuaca semasa dan merujuk agensi berkaitan untuk maklumat keselamatan kawasan pesisir pantai.
"Penduduk berhampiran pesisir pantai disaran agar lebih cakna dan berwaspada berdepan fenomena ini. Sila pantau keadaan cuaca semasa dan rujuk agensi berkaitan untuk informasi keselamatan kawasan pesisir pantai," katanya.
Maklumat lanjut mengenai paras pasang surut boleh dilayari di https://hydro.gov.my/ramalanpasangsurut/.


Apple Malaysia sertai ‘gergasi’ lain dalam senarai pembayar cukai terbaik 2020

Syarikat Apple Malaysia Sdn Bhd menyertai tujuh lagi syarikat gergasi lain dalam negara bagi senarai pembayar cukai terbaik tahun lalu sekali gus menunjukkan trend peningkatan keuntungan dalam kalangan syarikat-syarikat komputer.Apple Malaysia berada di kedudukan ketujuh dalam senarai yang diungguli KLCC (Holdings) Sdn Bhd pada kedudukan pertama, disusuli Petronas LNG Sdn Bhd dan Aeon Co (M) Bhd.Selain Apple, Nestle, Matric Concepts, Gas Malaysia dan Nippon Paint turut disenaraikan sebagai syarikat pembayar cukai terbaik.Senarai pembayar cukai terbaik itu diumumkan Menteri Kewangan Tengku Zafrul Aziz ketika berucap meraikan Majlis Sambutan Hari Hasil Ke-25, sebuah acara tahunan Lembaga Hasil Dalam Negeri Malaysia.Lima orang pegawai LHDN turut diumumkan menerima “Anugerah Most Outstanding Hasilian 2020”, bagi mengiktiraf kakitangan LHDN yang cemerlang dalam pekerjaan mereka.Pemenang anugerah tersebut termasuk Harris Ahmad Rosli, Arbasiah Ankong, Rasyidah Che Rosli, Iqbal Abdollah dan Norhayati Mat Nor.Dalam ucapannya, Zafrul memberikan penghormatan kepada LHDN kerana memainkan peranan dalam mendepani pandemik Covid-19. Beliau berkata lembaga itu bukan hanya berperanan sebagai pemungut hasil pendapatan bahkan menjadi bahagian penting dalam memastikan kejayaan pelbagai pakej ekonomi kerajaan.LHDN disifatkan sebagai sebuah agensi utama yang ditugaskan untuk menyalurkan wang tunai pakej bantuan kerajaan termasuk Bantuan Sara Hidup (BSH), Bantuan Prihatin Nasional (BPN), Geran Khas Prihatin (GKP) dan Bantuan Prihatin Rakyat (BPR).“LHDNM telah membuktikan bahawa organisasi ini bukan hanya berkemampuan mengutip cukai kepada mereka yang layak dikenakan cukai, tetapi mereka sentiasa bersedia melaksanakan tanggungjawab yang diamanahkan oleh kerajaan dengan cekap dan berkesan,” kata Zafrul.LHDN berjaya mengumpulkan kutipan cukai sebanyak RM123.092 bilion tahun lalu – dengan lebihan RM1.392 bilion atau 1.14% lebih tinggi daripada sasaran yang disemak sebanyak RM121.7 bilion.“Kejayaan memperolehi jumlah kutipan cukai disasarkan ini membuktikan bahawa walaupun dalam suasana pandemik masih terdapat industri-industri yang tidak terjejas, malah ada yang mendapat keuntungan besar kesan daripada pandemik tersebut,” tambah Zafrul lagi.“Kita bersyukur mereka ini telah memainkan peranan dengan baik, menyumbang dalam bentuk cukai yang dibayar demi menstabilkan kembali ekonomi negara,”Bagi tahun ini, LHDN mengumumkan pihaknya menyasarkan sasaran kutipan cukai sebanyak RM143.9 billion.


70% kes cerai di Negeri Sembilan kerana suami gagal beri nafkah

Sebanyak 70% dari 2,600 kes perceraian di Negeri Sembilan sejak 2016 hingga kini adalah berpunca daripada kegagalan atau kecuaian suami memberi nafkah kepada isteri.Ketua Hakim Syarie Jabatan Kehakiman Syariah Negeri Sembilan (JKSNS) Abas Nordin berkata ia mungkin disebabkan faktor kewangan dan pendapatan yang rendah selain perselisihan rumah tangga sehingga suami culas memberikan nafkah kepada isteri dan keluarga. “Kesungguhan suami itu perlu walaupun diberhentikan kerja atau dicutikan tanpa gaji dengan mencari pendapatan lain sebagai contoh ada suami yang bekerja jurutera tetapi kerja jual ikan untuk tambah pendapatan.“Tidak semua perkahwinan berjaya, ada yang dilanda badai serta berakhir dengan perceraian. Trend ini perlu dibendung supaya masalah rumah tangga dapat diatasi seterusnya mewujudkan masyarakat yang sejahtera serta negara makmur, aman dan harmoni,” katanya kepada pemberita selepas program Karnival Literasi Undang-Undang Syariah 2021 hari ini.Abas berkata program berkenaan bertujuan memberi maklumat dan kesedaran kepada orang ramai terhadap undang-undang syariah khususnya mengenai kepentingan dan tanggungjawab pemberian nafkah.Beliau berkata ia juga secara tidak langsung membantu memberikan kefahaman terutama kepada golongan wanita untuk menggunakan undang-undang syariah dalam menyelesaikan masalah rumah tangga.Dalam perkembangan lain, Abas berkata JKSNS turut bercadang untuk menubuhkan Mahkamah Utama serta Mahkamah Khas Hadhanah dan Nafkah Anak di negeri ini bagi meningkatkan hierarki Mahkamah Syariah sekali gus dapat menyelesaikan kes hadanah dan nafkah dengan segera.


Dakwaan wujud kartel tidak dapat disahkan, kata suruhanjaya integriti

Dakwaan wujud “kartel” dalam Polis Diraja Malaysia (PDRM) sebagaimana didakwa bekas ketua polis negara Abdul Hamid Bador tidak dapat ditentusahkan, menurut Suruhanjaya Integriti Agensi Penguatkuasaan (EAIC).Pengerusi EAIC Mohd Sidek Hassan berkata keputusan itu adalah dapatan siasatan badan itu berdasarkan kepada keterangan saksi-saksi beserta dokumen yang diperoleh.“Dapatan siasatan dan keputusan EAIC itu telah dikemukakan kepada Ketua Setiausaha Negara (KSN),” katanya sambil memberitahu siasatan berhubung dakwaan itu telah selesai.Beliau berkata siasatan EAIC mendapati wujud asas bahawa terdapat pegawai PDRM terlibat kegiatan sindiket jenayah dan siasatan dijalankan Suruhanjaya Pencegahan Rasuah Malaysia serta PDRM terhadap pegawai-pegawai terbabit.“Bagaimanapun, dakwaan Hamid bahawa pegawai-pegawai terlibat dapat mencaturkan perjawatan dalam PDRM untuk menguasai pasukan demi kepentingan peribadi tidak dapat ditentusahkan,” katanya dalam kenyataan hari ini.Beliau berkata berdasarkan keterangan diperoleh EAIC menunjukkan mekanisme pelantikan, kenaikan pangkat selain pertukaran diamalkan oleh PDRM dan Suruhanjaya Pasukan Polis (SPP) melibatkan proses yang teliti serta mempunyai beberapa peringkat lapisan yang sukar ditembusi selain dicampur tangan oleh pihak luar.Selain itu, Sidek berkata ketua polis negara merupakan ahli tetap dalam SPP dan sebarang cadangan berhubung pelantikan, kenaikan pangkat dan pertukaran pegawai kanan PDRM perlu mendapat persetujuannya.“Kedudukan Hamid selaku ketua polis negara juga tidak dapat digugat kerana pelatikan itu adalah berdasarkan kepada perkenan Yang di-Pertuan Agong dan atas nasihat perdana menteri,” katanya.Pada 18 Mac dan 22 Mac tahun lepas, Hamid membuat pendedahan mengenai wujudnya gerakan sekumpulan pegawai PDRM yng ingin menjatuhkan beliau serta bersekongkol dengan pihak luar sehingga mewujudkan kartel untuk mendominasi PDRM demi kepentingan mereka.


Majlis akad nikah di Selangor perlu ditangguh sepanjang ‘lockdown’

Majlis akad nikah serta semua perkhidmatan di bawah Jabatan Agama Islam Selangor (Jais) ditangguhkan sepanjang tempoh pelaksanaan sekatan pergerakan penuh yang dilaksanakan di seluruh negara, bermula esok hingga 14 Jun.Dalam hantaran di Facebook hari ini, Jais berkata semua pelanggan Jais disaran untuk sentiasa mengikuti laman rasmi www.jais.gov.my atau platform rasmi media sosial Jais untuk sebarang pemakluman rasmi dan terkini.Sekiranya terdapat sebarang pertanyaan, pelanggan boleh e-mel ke [email protected]


Lebih RM300 bilion diperlukan bagi selesaikan fenomena banjir, kata menteri

Lebih RM300 bilion diperlukan bagi cadangan penyelesaian jangka masa panjang fenomena banjir di seluruh negara dengan tempoh pelaksanaan secara berfasa selama 50 tahun sehingga tahun 2100.Menteri Alam Sekitar dan Air Tuan Ibrahim Tuan Man berkata ini termasuk projek pembangunan infrastruktur air seperti tebatan banjir, pembinaan benteng, ban dan pencegahan hakisan pantai.“Kasa (Kementerian Alam Sekitar dan Air) percaya melalui cadangan penyelesaian segera jangka pendek dan jangka panjang, impak fenomena banjir dari segi kemusnahan harta benda mahu pun kehilangan nyawa setidak-tidaknya dapat kita minimumkan,” katanya pada sesi penerangan berkenaan perancangan jangka panjang banjir Mesyuarat Khas Dewan Rakyat hari ini.Beliau berkata antara cadangan penyelesaian jangka masa panjang adalah dengan memperkasa tadbir urus adaptasi perubahan iklim sektor air melalui pembangunan Akta Adaptasi Sektor Air dengan mengambil kira keperluan peningkatan tahap perlindungan infrastruktur saliran dan pantai negara.Di bawah akta ini, Kasa akan mencadangkan penubuhan sebuah tabung khas atau kumpulan wang amanah untuk peningkatan kapasiti adaptif sektor air dan kawasan pesisir melalui pembangunan dan penyelenggaraan infrastruktur yang mengambil kira faktor perubahan iklim.Cadangan langkah lain adalah dengan membangunkan Pusat Adaptasi Kebangsaan bagi menyelaras dasar dan pelaksanaan adaptasi perubahan iklim, integrasi pengurangan risiko bencana dan pencegahan kehilangan dan kerosakan akibat kesan perubahan iklim yang melibatkan sektor-sektor mudah terancam.“Langkah penyelesaian jangka panjang lain ialah dengan meningkatkan kapasiti takungan air banjir melalui pelaksanaan projek takungan air pinggiran sungai (TAPS) dan empangan bagi tujuan tebatan banjir dan sumber air.“Selain itu penggunaan pendekatan ‘nature-based solution’ (penyelesaian berasaskan semula jadi) seperti pembinaan denai sungai sebagai platform penglibatan masyarakat dalam aktiviti perlindungan, pembersihan dan pemuliharaan sungai,” katanya.Dalam mendepani cabaran pada masa depan, Tuan Ibrahim berkata KASA juga mengambil sikap terbuka untuk mempelajari pengalaman negara lain dalam pengurusan banjir.Misalnya beliau berkata Kerajaan Belanda telah menawarkan bantuan kepada Malaysia menerusi kedutaannya di Kuala Lumpur untuk menghantar pasukan Dutch Risk Reduction (DRR) bagi menilai impak fenomena banjir dan cadangan penyelesaian bersesuaian.“Kasa sedang berbincang dengan pelbagai pihak bagi menjayakan kolaborasi ini,” katanya.


Dr Mahathir semakin pulih, sempat berseloroh, kata keluarga

Keadaan kesihatan bekas perdana menteri Dr Mahathir Mohamad menunjukkan peningkatan dan sudah mula berseloroh dengan ahli keluarga, kata anak sulungnya Marina Mahathir.Ramai yang melahirkan rasa bimbang berhubung kesihatan bekas perdana menteri berusia 96 tahun itu selepas beliau dimasukkan ke Institut Jantung Negara (IJN) baru–baru ini.Bagaimanapun, Marina berkata selera makan bapanya juga bertambah baik sambil berterima kasih kepada orang ramai kerana mendoakan kesihatan pemimpin veteran itu.“Mahathir berserta keluarga, berasa terharu dan mengucapkan terima kasih kepada semua yang mendoakan agar beliau segera pulih.“Beliau juga memohon agar orang ramai tidak terlalu bimbang mengenai keadaan kesihatannya,” katanya dalam sebuah kenyataan hari ini.Beliau juga berkata Mahathir masih berada di bawah pengawasan pakar di IJN ketika ini.Bagaimanapun, katanya, pihak IJN masih tidak membenarkan pelawat selain daripada keluarga terdekat.


Thailand, Vietnam bakal meterai MoU tukar maklumat tangani penangkapan ikan tidak terkawal

Kementerian Pertanian dan Koperasi Thailand (Jabatan Perikanan) dan Kementerian Pertanian dan Pembangunan Luar Bandar (Jabatan Perikanan) Vietnam akan menandatangani Memorandum Persefahaman (MoU) bagi menangani penangkapan ikan secara haram, tidak dilaporkan dan tidak dikawal (IUU).
Timbalan jurucakap kerajaan Thailand Ratchada Thanadirek berkata Kabinet pada Selasa meluluskan MoU itu.
“MoU itu membolehkan kedua-dua negara berkongsi pengalaman, maklumat dan langkah berkaitan penangkapan ikan IUU, terutama mengenai pencerobohan bot penangkap ikan, sijil tangkapan serta kebolehkesanan bagi menghalang produk perikanan IUU daripada memasuki rantaian bekalan,” katanya.
Beliau berkata antara skop kerjasama itu termasuk pertukaran maklumat mengenai pemindahan dan pendaratan hidupan akuatik di pelabuhan serta kerjasama dan bertukar maklumat mengenai bot penangkap ikan haram di bawah mekanisme rantaian Asean.
Beliau berkata MoU itu berkuat kuasa selama lima tahun.
“MoU itu akan ditandatangani pada Mesyuarat ketujuh kumpulan kerja bersama Vietnam-Thailand mengenai penangkapan ikan anti-IUU yang akan dihoskan oleh Vietnam pada Mac tahun ini,” katanya.


9 ditahan jual syabu rampasan agensi penguat kuasa bernilai RM193,590

Sembilan penjawat awam sebuah agensi penguat kuasa antara 10 individu ditahan kerana disyaki terlibat pengedaran syabu yang dianggarkan bernilai RM193,590.Pengarah Jabatan Siasatan Jenayah Narkotik Bukit Aman Ayob Khan Mydin Pitchay berkata sembilan penjawat awam itu ditahan di Putrajaya manakala seorang nelayan di Johor pada 6 hingga 8 Mac lepas.Kesemua suspek yang ditahan berumur lingkungan 33 hingga 49 tahun itu menggunakan modus operandi menjual semula 50 kilogram syabu yang dirampas dalam satu operasi di perairan Selat Melaka untuk pengedar di utara semenanjung.“Sembilan penjawat awam berkenaan menjual semula dadah yang dirampas kepada sindiket yang bergerak aktif di Banting, Selangor untuk pasaran di Dumai, Indonesia“Sindiket berkenaan dipercayai aktif sejak pertengahan Februari lepas,” katanya pada sidang media khas di Bukit Aman.


Sorry.


Selepas Anwar jadi PM, saham berkait arak, judi meningkat

Saham berkaitan arak dan judi menyaksikan peningkatan selepas Pengerusi Pakatan Harapan (PH) Anwar Ibrahim hari ini diumum sebagai perdana menteri ke-10.
Terdahulu, pengumuman itu juga menyaksikan prestasi Bursa Malaysia meningkat apabila FBM KLCI ditutup melepasi paras 1,500 mata kepada pada 1,501.88, naik 58.38 mata atau 4.04%.
Kenaikan itu disumbang oleh sentimen positif apabila pelantikan Anwar dilihat menamatkan kemelut politik di Malaysia ditambah dengan keyakinan pasaran susulan terdapat petunjuk Rizab Persekutuan Amerika Syarikat akan mengambil langkah kurang agresif terhadap kenaikan kadar faedah.
Berdasarkan senarai 10 saham paling untung di Bursa Malaysia hari ini, dua syarikat arak iaitu Heineken Malaysia Berhad dan Carlsberg Brewery Malaysia Berhad berada di tangga pertama dan ketiga.
Heineken ditutup pada RM24.88, meningkat RM1.56 atau 6.69% manakala Carlsberg pula ditutup pada RM22.94, menokok 94 sen atau 4.27%.
Saham berkaitan judi seperti Magnum Berhad pula menyaksikan peningkatan apabila ditutup meningkat 12 sen atau 9.3% kepada RM1.41 manakala Sports Toto Berhad ditutup pada RM1.70, naik 9 sen atau 5.59%.
Syarikat seperti Genting Berhad pula ditutup meningkat 27 sen atau 6.41% kepada RM4.48 manakala Genting Malaysia Berhad turut menyaksikan kenaikan apabila ditutup pada RM2.72, menokok 20 sen atau 7.94%.
Laporan Bloomberg pada 21 November melaporkan saham-saham berkaitan arak dan judi merosot apabila PAS memperoleh kerusi Parlimen tertinggi pada Pilihan Raya Umum ke-15 (PRU15) yang memberi gambaran Perikatan Nasional (PN) bakal membentuk kerajaan.
Menurut laporan itu, saham pengendali resort dan kasino, Genting Malaysia Berhad menjunam sehingga 11%, penurunan tertinggi dalam tempoh dua tahun manakala syarikat induknya Genting Berhad merosot 10%.
Pada waktu sama, Sports Toto menyusut ke paras terendah sejak 1993 manakala saham Heineken Malaysia dan Carlsberg juga menyaksikan penurunan.


Bantuan PBB: Bashar al-Assad setuju buka 2 sempadan dari Turkiye

Presiden Syria Bashar al-Assad bersetuju untuk membenarkan penghantaran bantuan Pertubuhan Bangsa-bangsa Bersatu (PBB) ke barat laut Syria yang dikuasai pembangkang melalui dua pintu sempadan dari Turkiye selama tiga bulan, kata Setiausaha Agung PBB Antonio Guterres, hari ini.
Assad bersetuju untuk membuka sempadan Bab Al-Salam dan Al Ra'ee, kata Guterres dalam satu kenyataan selepas ketua bantuan PBB Martin Griffiths bertemu dengan presiden Syria di Damsyik semalam.
Griffiths memberi taklimat kepada Majlis Keselamatan PBB mengenai keputusan Assad semasa mesyuarat tertutup, diplomat sebelum ini memberitahu Reuters.
Tindakan itu dibuat seminggu selepas gempa bumi melanda Turkiye dan Syria, mengorbankan lebih 37,000 orang.
Menerusi perjanjian itu bermakna PBB kini boleh menggunakan sejumlah tiga pintu sempadan dari Turkiye untuk sampai ke barat laut Syria yang dilanda perang.
PBB sudah mempunyai mandat Majlis Keselamatan untuk menggunakan sempadan Bab al-Hawa. Ia menggunakan laluan itu sejak 2014 untuk menyalurkan bantuan kepada berjuta-juta orang yang memerlukan di barat laut.
Majlis Keselamatan bersetuju dengan mandat itu selepas kerajaan Syria sebelum ini menentang langkah tersebut.
"Memandangkan jumlah korban akibat gempa bumi pada 6 Februari terus meningkat, penghantaran makanan, kesihatan, perlindungan, tempat tinggal, bekalan musim sejuk dan bekalan menyelamatkan nyawa lain kepada semua berjuta-juta orang yang terjejas adalah amat mendesak," kata Guterres.
"Membuka titik persimpangan ini – bersama-sama dengan memudahkan akses kemanusiaan, mempercepatkan kelulusan visa dan memudahkan perjalanan antara hab – akan membolehkan lebih banyak bantuan masuk, lebih cepat," tambahnya.
Tindakan Majlis Keselamatan PBB
Bantuan sampai ke kawasan yang dikuasai kerajaan yang dilanda gempa bumi. Bagaimanapun, kawasan barat laut yang dikuasai pemberontak menerima sedikit bantuan.
Sumber dari Hayat Tahrir al-Sham, sebuah kumpulan Islam yang menguasai sebahagian besar wilayah itu, berkata kumpulan tersebut tidak akan membenarkan penghantaran masuk merentasi barisan hadapan dari kawasan yang dikuasai kerajaan.
Kerajaan Syria lama menentang penghantaran bantuan merentasi sempadannya ke kawasan yang dikawal pembangkang, menyifatkannya sebagai pencabulan kedaulatannya.
Ia mengatakan lebih banyak bantuan harus disampaikan merentasi barisan hadapan susulan perang saudara sejak 12 tahun lalu.
Griffiths telah memberi isyarat pada hujung minggu bahawa beliau akan mendapatkan kebenaran Majlis Keselamatan untuk memperluaskan akses daripada Turki jika kerajaan Syria enggan bersetuju dengannya.
Duta Perancis ke PBB Nicolas de Riviere berkata jika perjanjian Assad tidak dilaksanakan secara telus dan mampan tanpa halangan maka Majlis Keselamatan harus mempertimbangkan untuk menerima pakai resolusi untuk membenarkan akses itu.


Panggung Ruby

Cikgu Zaleha Sidek diarahkan untuk berpindah dari Sekolah Melayu Tapak Jempol, Kuala Pilah ke Sekolah Melayu Kuala Klawang B, Jelebu pada tahun 1955.Pada ketika itu Tanah Melayu sekali lagi menjadi tanah jajahan Inggeris setelah Perang Dunia Kedua tamat.Pada 15 Ogos 1945, Jepun mengaku kalah tanpa syarat kepada Tentera Berikat.Ini setelah bom atom meledak di Hiroshima pada 6 Ogos, dan di Nagasaki pada 9 Ogos 1945.Pada 13 September 1945, di Victoria Institution, Kuala Lumpur Panglima Besar Pasukan ke-29 tentera Jepun Leftenan Jeneral Teizo Sishiguro, Ketua Turus Angkatan Tentera Major Jeneral Noachi Kawahara dan Kolonel G-Oguri mewakli Maharaja Jepun menandatangani surat mengaku kalah dengan wakil Baginda Queen: Pegawai Pemerentah Tentera British Leftenan Jeneral Roberts.Pada hari itu Tanah Melayu secara rasmi menjadi tanah jajahan Inggeris sekali lagi.Dari tangan Jepun kembali ke tangan Inggeris.Dari mulut buaya masuk ke rahang harimau.Ketika aku sampai ke Kuala Klawang umur aku baru hendak masuk empat tahun.Tapi aku mula mengumpul ingatan lebih awal lagi.Pada petang sampai ke Kuala Klawang, aku macam tak percaya betapa moden pekan ini berbanding dengan Padang Lebar atau Batu Kikir.Bayangkan aku seorang budak kampung dari pedalaman buat pertama kali melihat lampu neon dan lampu jalan api elektrik.Budak Sakai Biduanda mendongak ke langit melihat lampu elektrik yang dikerumuni kelkatu dan seribu jenis serangga yang berterbangan.Kuala Klawang ialah ibu kota untuk pentadbiran daerah Jelebu.Pejabat Daerah, rumah pasung, rumah pegawai daerah (DO), pejabat Officer in Charge of Police District (OCPD), mahkamah dan pejabat pos semuanya ada dalam pekan Kuala Klawang.Goverment English School (GES) terletak di tepi pekan.Kakak aku yang masuk GES memberitahu guru besar GES Kuala Klawang pada ketika itu ialah Mr J A Lewis – anak keturunan Serani dari Seremban.Rumah rasmi guru besar di tepi sekolah.Di atas bukit dalam kebun getah di sebelah GES, ialah Sekolah Melayu Kuala Klawang A.Di sebelah GES di hadapan rumah guru besar ada kem askar Gurkha.Gurkha ialah tentera upahan penjajah Inggeris yang dibawa dari India.India juga merupakan tanah jajahan Inggeris.Di hadapan kem Gurkha ini ialah pejabat penerangan, tempat pejabat wayang propaganda.Kalau di Jelebu semua orang panggil jabatan penerangan ini Wayang Mail Pengandar.Ismail yang berbadan gemuk ini adalah seorang juruhebah – juru propaganda – yang petah dan pandai bercakap bagi pihak kerajaan Inggeris dan kerajaan boneka Inggeris.Jalan masuk ke GES dipasang kawat berduri dan kubu dari guni yang diisi dengan pasir.Di belakang guni pasir ini ada beberapa orang tentera Gurkha yang sentiasa berkawal dengan senjata lengkap.Hospital Jelebu di Petaling terletak dua batu dari pekan Kuala Klawang dalam kawasan hijau berbukit yang segar.Doktor, matron dan misi terdiri daripada Orang Putih.Ada juga misi Cina ada misi Melayu.Manakala Ayaa, tukang sapu dan tukang basuh perempuan India.Penjaga dan pengawal hospital semuanya lelaki India.Berhampiran dengan rumah pasung ialah Kaman Keling – wilayah kediaman buruh India, Public Works Department(PWD).Dalam kawasan ini ada bangunan bekas penjara yang diubah suai untuk menjadi pejabat PWD.Di belakang tembok batu bekas dinding penjara ini semua lori PWD tidur.Pekerja PWD ini tinggal dalam rumah teres setengah batu setengah papan.Ada lima baris rumah teres ini.Ada juga sebuah bangunan seluas dua gelanggang badminton.Bangunan ini dibahagi untuk menjadi bilik-bilik.Tiang batu bangunan ini amat tinggi.Bahagian bawah ini dijadikan tempat rehat oleh penghuni bangunan ini.Aku tidak tahu kenapa wilayah pekerja PWD ini dipanggil Kaman Keling.Pada ketika itu di Jelebu, orang India dipanggil Keling.Menggunakan panggilan Keling tidak akan menimbulkan apa-apa perbalahan.Ini kerana orang Melayu difahamkan dari sejarah Melaka, sosok yang berkulit hitam ini berasal dari Benua Keling.Konsep Keling ini tidak menghina.Malah semua orang Melayu di Jelebu dan mungkin juga semua anak Nogori akan memasang niat satu hari nanti akan sampai ke Tanjung Keling, Melaka untuk merayakan Mandi Safar.Di hadapan Kaman Keling ini ialah padang bola milik Sekolah Kuala Klawang B.Sekolah papan beratap zink bertangga batu ini ada dua bangunan.Satu bangunan besar untuk bilik belajar dan satu lagi bangunan kecil untuk bilik masak-memasak.Sekolah Kuala Klawang A untuk murid lelaki.Sekolah Kuala Klawang B untuk murid perempuan.Justeru ada bangunan khas untuk masak-memasak lengkap dengan dapur tungku batu dan dapur minyak api.Di sebelah GES ada sebuah Gereja Kristian.Ini untuk orang Cina pengikut Nabi Isa.Di tengah pekan di bawah bukit rumah kediaman rasmi Tuan DO, ada sebuah Tok Pekong Cina.Tok Pekong ini di bawah pokok kayu yang besar, betul- betul di simpang jalan tepi pekan.Masjid Kuala Klawang di belakang pejabat kerajaan.Masjid ini tidak jauh dari padang tenis dan rumah kelab pegawai kerajaan.Di permulaan jalan masuk ke pekan Kuala Klawang, antara rumah pasung dan Pejabat Tuan DO ialah sebuah padang bola yang luas.Kadang kala menjadi padang kriket.Tak jauh dari padang antara rumah pasung dengan kem Gurkha ialah Rumah Rehat Kuala Klawang.Di sebelah belakang pekan Kuala Klawang ada sebuah kuil Hindu dalam kawasan yang agak luas.Kuil Hindu ini tidak jauh dari pasar.Depan kuil Hindu ini ada sebuah lagi pejabat PWD.Di sebelah kuil Hindu ini tegak berdiri Panggung Ruby.Panggung ini tidak berapa jauh dari Sungai Teriang.Untuk aku Panggung Ruby ialah simbol mercu kemodenan warga Kuala Klawang.Aku dan warga Jelebu berbangga dengan Panggung Ruby.Pada tahun 1955 aku merasakan Kuala Klawang adalah sebuah pekan yang amat lengkap.Aku belum pernah kenal pekan-pekan lain saperti Seremban, Kuala Pilah atau Tampin.Kuala Lumpur aku hanya mendengar nama, belum pernah sampai.Ketika aku membesar di Kuala Klawang aku tidak sedar reka bentuk pekan aku ini semuanya mengikut SOP perancangan pekan dan bandar-bandar kecil di United Kingdom.Apa yang aku sedar hanyalah kemustahilan aku untuk menyamakan pekan Padang Lebar dengan kehebatan Kuala Klawang.Padang Lebar tak ada panggung wayang.Dalam ingatan aku kali pertama keluarga kami masuk ke Panggung Ruby ialah untuk menonton filem dari Mesir.Ketika itu abah aku pulang bercuti.Abah aku bekerja sebagai anggota Special Constables (SC) berpangkat koperal.Abah mengajak kami adik beradik menengok wayang di Panggung Ruby.Aku tak sabar nak menengok wayang panggung, bukan wayang padang atau Wayang Mail Pengandar.Aku ingat lagi Panggung Ruby ini ada menjual empat jenis tiket.Tiket Reserve: RM1.40, Kelas Pertama: RM1, Kelas Kedua 65 sen dan Kelas Ketiga 40 sen.Tiket 40 sen hanya kerusi panjang tanpa nombor di mana penonton duduk berasak-asak mendongak memandang layar putih.Malam itu kami sekeluarga menapak ke Panggung Ruby yang tidak jauh dari rumah kami.Sebenarnya aku tidak faham pun cerita filem ini.Ianya dalam Bahasa Arab Mesir.Imej yang aku masih ingat hingga ke hari ini ialah satu keping batu dihempapkan ke atas dada seorang lelaki berkulit hitam.Sehari kemudian abang aku menerangkan.“Itu cerita Bilal.”Apa dan siapa Bilal aku pun tak tahu. Yang aku ingat aku dapat masuk Panggung Ruby kali pertama.“Kek Panggung Ruby laaa… Aman di tangkap dengan Pak Teh kau.”Emak aku membuka surah apabila abang aku menimbulkan hal menonton wayang.Surah Aman ditangkap Jepun ini pernah aku dengar.“Kek mano mak?” Aku bertanya lagi.“Kek pintu dopan yang kito masuk tu malam tu.” Emak aku menerangkan.“Ooo kek pintu depan tu Pak Teh dan Pak Tunggal kena tangkap…pintu yang kita lalu malam tu.”Pintu depan di mana Pak Tunggal aku di tangkap hanya untuk laluan pemegang tiket Reserve dan Kelas Pertama.Panggung ini ada lima pintu.Dua di dinding kiri dan dua di dinding kanan.Pintu kanan dan pintu depan yang digunakan. Pintu kiri tidak pernah dibuka.“Mak raso masa Pak Teh dan Aman nengok wayang Jepun tu .. tak ramai orang…pintu lain tutup.. satu pintu bukak… pintu depan …askar Jepun menunggu.” Emak aku menerangkan lagi.Bila aku teringat surah Pak Tunggal Aman di tangkap Jepun dalam Panggung Ruby pandangan aku terhadap panggung Ruby berubah.Setiap kali aku berdiri di hadapan pintu Panggung Ruby ingatan aku merayap ke petang itu.Petang Pak Tunggal dan Pak Teh Ramli ditahan Jepun.Aku dapat mengambarkan wajah Pak Teh Ramli.Ini kerana hingga ke saat aku mengetik tulisan ini dia masih lagi hidup.Tetapi wajah pemuda Cina adik angkat abah aku yang kami panggil Pak Tunggal Aman tidak ada dalam bayangan aku.Aku hanya mendengar surah.Untuk aku dan mungkin juga ramai murid sekolah yang merayau-rayau dalam pekan Kuala Klawang akan menjadikan Panggung Ruby tempat wajib dilawat.Datang ke hadapan panggung untuk melihat poster besar dan gambar-gambar filem yang diiklankan untuk tayangan akan datang.Panggung Ruby Kuala Klawang ini tidak besar.Boleh memuatkan tidak lebih daripada 250 orang penonton.Tapi amat jarang panggung ini penuh.Skrin layar pun kecil.Aku sebenarnya tidak sedar Panggung Ruby memiliki skrin layar yang kecil.Ketika aku mula mengenal wayang apa itu skrin besar dan skrin kecil ini tidak aku ketahui bezanya.Aku tidak pernah memasuki panggung lain selain dari Panggung Ruby.Tiba-tiba pada tahun 1957 perubahan besar berlaku.Ini ketika aku sudah masuk darjah satu.Aku mula belajar membaca, menulis dan mengira.Maklumat diiklankan Panggung Ruby akan meggunakan skrin besar, cinemascope.Ada empat kotak kaca iklan filem melekat di dinding panggung.Satu: Coming Soon.Tiga lagi kotak iklan: Next Change, Tomorrow dan Now Showing.Dalam kotak Coming Soon ada tertera “The Bridge on The River Kwai” – Cinemascope.Ini bermakna Panggung Ruby akan menggunakan layar cinemascope yang luas.Skrin layar yang kecil akan diganti.Dan filem cinemascope pertama yang akan ditayangkan di Panggung Ruby pada tahun 1955 ialah The Bridge on The River Kwai.Aku melihat poster filem The Bridge on The River Kwai.Ada gambar kereta api atas jambatan kayu melintasi sungai.Ada gambar ramai lelaki Inggeris tidak berbaju.Ada gambar askar Jepun.Melihat gambar-gambar ini aku faham ini filem perang.Ini filem askar Orang Putih lawan askar Jepun.Setiap kali aku ke pekan aku akan singgah untuk melihat poster dan iklan filem.The Bridge on the River Kwai masih lagi dalam kotak iklan Coming Soon.Satu petang ketika aku melihat poster dan gambar-gambar filem aku berjumpa dengan Zainal, anak muda yang lebih tua dari abang aku.Zainal ini pemain bola.Dia bekerja di pejabat PWD.Ada beberapa kali aku melihat dia bermain bola untuk pasukan PWD.“Ni… mesti tengok ni…filem ni.”Jarinya menunjukkan filem The Bridge on The River Kwai pada aku.Aku senyap tidak menjawab.Kerana aku tak tahu apa-apa.Semua dalam tulisan Inggeris.“Ni cerita perang Jepun… Jepun buat jambatan… buat jalan kereta api di Siam.”“Iya ke.” Aku bersuara.Mata aku terbuka besar.Telinga aku terpasang jelas apabila mendengar perkataan membuat jalan kereta api di Siam.Mata aku memandang Zainal kemudian beralih pada poster The Bridge on the River Kwai.Akhirnya mata aku beralih ke pintu depan Panggung Ruby di mana Pak Tunggal aku ditangkap kemudian dihantar untuk membuat jalan kereta api di Siam.Aku pandang sekali lagi pada iklan Coming Soon: The Bridge on the River Kwai.Ini filem Pak Tunggal aku. Filem wajib aku tengok.Coming Soon: Ini bermakna aku masih ada masa lagi untuk mengumpul 40 sen.


PKPB dilanjutkan, penambang sungai Sarawak hilang pendapatan

Perintah kawalan pergerakan bersyarat (PKPB) di Sarawak dilanjutkan selama dua minggu dari 16 hingga 29 Mac, kata Timbalan Ketua Menteri Amar Douglas Uggah Embas.Beliau berkata demikian pada sidang taklimat jawatankuasa pengurusan bencana negeri (JPBN) di Kuching pada Jumaat lalu di samping turut menjelaskan keputusan itu diambil memandangkan jumlah kes positif di Sarawak masih tinggi.Dengan 173 kes baru dilaporkan pada Jumaat, negeri itu mengumpul kes harian jangkitan sebanyak 12,051.Ekoran keputusan tersebut, pengusaha perahu tambang (penambang) tradisional Sungai Sarawak menzahirkan kekecewaan mereka terhadap keputusan kerajaan negeri tersebut.Ketiadaan kemudahan jambatan di sepanjang hulu dan hilir sungai, perahu kayu kecil itu menjadi satu-satunya cara penduduk tempatan menyeberang sungai atau pergi lebih jauh ke pedalaman di sepanjang sungai itu.Bagaimanapun, sejak beberapa tahun kebelakangan ini, penambang bergantung kepada pelancong asing yang mahu ke Benteng Margherita dan tempat-tempat menarik lain berbanding penduduk tempatan bagi menghasilkan pendapatan.Malangnya ketiadaan pelancong ketika ini membantutkan pendapatan mereka.Pak Loden (kanan) bersama Basri Said di atas penambang mereka.Pak Loden, dari jeti Kuching tengah, Kampung Sungai Bedil berkata, ramai pengusaha penambang sepertinya mengalami masalah sejak Covid-19 melanda negeri itu.Veteran penambang sungai yang berusia 63 tahun itu memberitahu MalaysiaNow bahawa kebiasaannya, pendapatan akan meningkat semasa musim cuti sekolah kerana pelancong mengupahnya untuk membawa menyeberangi sungai ke Kampung Boyan untuk mengunjungi Benteng Margherita.“Sekiranya terdapat lima orang dalam satu kumpulan, saya boleh kenakan bayaran RM50 untuk perjalanan satu jam. Sekiranya terdapat banyak pelancong, saya boleh jana pendapatan sehingga RM100 sehari.“Sejak pandemik, saya hanya mampu dapat RM20 sehari,” katanya ketika ditemui di jeti Kampung Sungai Bedil.Seorang lagi pengusaha bot penambang, Odeng bin Osman, yang beroperasi dari Pangkalan Jalan Gambir ke jeti Kampung Sungai Bedil turut berkata pendapatan hasil penambang sebenarnya sudah lama menurun sebelum wabak Covid-19 menular.“Bot kami digunakan untuk iklan. Celcom dan Digi bayar banyak kepada kami, sekitar RM3,000 setahun. Malah syampu Sunsilk pun pasang iklan di bot kami,” kata lelaki berusia 58 tahun itu mengenang memori.“Tapi itu 10 tahun dulu,” tambahnya.Odeng atau lebih dikenali sebagai Pak Openg sudah membawa penambang sejak berumur 17 tahun. Dia berkata penambang tradisional adalah simbol sebenar Sungai Sarawak.Bertugas membawa orang ramai menyusuri sungai di kampung-kampung berseberangan Kuching Waterfront, beliau berkata perahu tradisional di kota ini setia berkhidmat kepada penduduk Kuching sejak 50 tahun lampau.“Pada 1970-an, penduduk kampung gunakan perkhidmatan penambang untuk pergi bekerja, sekolah atau pusat bandar dengan harga lima sen untuk kanak-kanak dan 10 sen untuk orang dewasa.“Pada waktu itu, ‘pak tambang’ menggunakan dayung sehingga mengambil masa sekitar lima minit untuk menyeberangi sungai. Hari ini, bot berenjin perjalanan jadi lebih cepat dan tentunya tambang juga meningkat,”Namun, katanya, walaupun tambang meningkat, Pak Openg berkata kehidupan dan pendapatannya tetap tidak banyak berubah.“Kos sara hidup yang tinggi dan kenaikan harga petrol sukarkan kita untuk jaga keluarga. Waktu dulu, tambang rendah, tetapi kami sebenarnya dapat lebih banyak kerana bawa lebih banyak penumpang.”Katanya, kebanyakan orang di sepanjang sungai itu masih memilih perkhidmatan bot penambang kerana lebih murah dan lebih pantas daripada melalui jalan darat.Seorang lagi pak tambang, Basri Saidi, 45, berkata dengan pembukaan Jambatan Darul Hana, sebuah jambatan pejalan kaki berbentuk “s” di seberang sungai itu pada 2017 menyebabkan pengusaha penambang paling terkesan walaupun ia menyumbang pemandangan indah pada waktu matahari terbenam.“Berjalan menyeberang gunakan jambatan ambil masa sekurang-kurangnya 20 minit, jadi orang yang mahu cepat lebih suka menggunakan penambang saya untuk menyeberang sungai kerana lebih cepat,” katanya.Basri bagaimanapun optimis bahawa perniagaannya akan pulih setelah program vaksinasi berjaya membina imuniti kelompok, pelancong akan kembali semula menggunakan khidmatnya.Walaupun pengusaha-pengusaha penambang ini masih menggunakan cara tradisional dalam pengangkutan sungai, mereka bagaimanapun tidak terikat dengan kisah-kisah zaman lampau.Pengusaha penambang sememangnya ingin menggunakan teknologi moden bagi menjana lebih banyak perniagaan.Basri berkata, “perahu tambang” harus diakui sebagai aset warisan namun untuk beroperasi dan menghasilkan pendapatan lumayan ia memerlukan teknologi digital bagi menghidupkan semula perniagaan selain memastikannya untuk bertahan.“Kita mesti pilihara dan jaga perkhidmatan penambang ini, kerana ia adalah sebahagian dari budaya Kuching kita yang digemari pelancong,” katanya.“Saya harap kita dapat segera menggunakan perkhidmatan digital seperti ‘Grab’ untuk operasi penambang.”Namun bagi beberapa pengusaha lain seperti Ahmad Junaidi, mereka tahu bahawa menggunakan teknologi baru akan menyukarkan perniagaan.Ahmad, 57, sememangnya sanggup untuk meningkatkan kemahiran diri dan melakukan apa sahaja untuk penambangnya bertahan.Apa yang menjadi masalah, dia tidak memiliki nombor telefon apatah lagi telefon pintar. Apa yang dia miliki hanyalah buku nota kecil bagi mencatat nombor telefon teman-temannya.Walaupun tambang penambang ketika ini adalah RM1 seorang, namun jumlah tersebut masih tidak mencukupi untuk meningkatkan operasi penambangnya. Ia adalah kenaikan dari harga sebelum ini sebanyak 30 sen.Ahmad tahu bahawa masih banyak lagi yang harus dilakukan bagi mempromosi pelancongan domestik di negeri itu.


Di Gerik, arus zaman datangkan dilema pada belia Orang Asli

Kampung Sungai Raba dikelilingi bukit bukau banjaran Titiwangsa yang membuatkan penempatan Orang Asli itu terlindung daripada pandangan.
Tersorok beberapa kilometer dari Tasik Banding, Gerik, Perak, ia menjadi kediaman kepada 47 keluarga Orang Asli dari pelbagai etnik yang dibangunkan pada 1990-an sebagai program penempatan semula Orang Asli.
Suatu ketika ia menjadi “meriah” dengan pelbagai aktiviti ekonomi.
Penduduk menanam aneka tanaman antaranya padi, getah, kelapa dan durian.
Namun akibat serangan “orang besar”, istilah yang digunakan penduduk kampung itu yang merujuk kepada gajah, aneka tanaman itu tidak lagi ditanam buat sementara waktu.
Hanya getah yang masih menjadi taruhan penduduk untuk mencari nafkah.
Orang lama kampung itu juga cukup mahir dalam membawa hasil hutan.
Menurut cerita penghulunya, Ali Pintu, mereka boleh meraih dua hingga tiga kilogram gaharu liar untuk dijual.

Ketua Kampung Ali Pintu bercakap ketika temu bual bersama MalaysiaNow.

Selain itu, mereka boleh mencari rotan dan ikan kelah untuk dijual di pasar Banding.
"Kami boleh mendapat RM60 ke RM80 menjual hasil-hasil hutan, tetapi wang itu akan habis setelah membeli barangan keperluan," katanya.
Ali bercerita sambil duduk di sebuah surau yang dibina di kampung itu.
Majoriti penduduk kampung beragama Islam dan mereka mengamalkan ajaran sepenuhnya.
Di surau itu juga khutbah Jumaat disampaikan setiap minggu.
Ali yang kini mengusahakan kolam ikan tilapia berkata, keadaan itu membuatkan ramai anak-anak muda Orang Asli berada di persimpangan jalan.
Ini kerana mereka tidak dilengkapkan dengan kemahiran-kemahiran bagi berdepan dengan kehidupan moden di bandar.
Belia Orang Asli di kampung itu, Mohd Faizal Hamid, 21, merantau ke Selangor selepas tamat sekolah menengah.
Selama beberapa tahun, dia bekerja di sebuah pasar raya di negeri itu.
"Saya pulang ke kampung kerana ada urusan keluarga namun tidak pulang semula ke Selangor kerana Perintah Kawalan Pergerakan.
“Walaupun di sana saya boleh menerima gaji sehingga RM2,000 tetapi banyak yang perlu dibayar seperti sewa rumah, bil air dan elektrik," katanya.
Lelaki itu kini pulang ke kampung halamannya dan bekerja di sebuah tapak semaian.
Di tapak itu mereka menyemai benih pokok balak yang diperoleh daripada orang kampung atau diambil sendiri di hutan sebelum dijual.

Belia Orang Asli menyusun pokok Medang di kawasan tapak semaian. Hasil-hasil hutan ini menjadi sumber pendapatan kepada masyarakat Orang Asli di Kampung Raba, Tasik Banding, Gerik.

Menurut Faizal, anak-anak pokok itu kebanyakannya ditanam di tepi lebuh raya.
Ramai yang berkongsi cerita sama dengan Faizal.
Ada dalam kalangan rakaknya pernah ditipu ejen pekerjaan.
Malah lebih teruk, ada antara mereka yang tidak dibayar gaji penuh seperti dijanjikan.
Manipulasi dan mengambil kesempatan terhadap Orang Asli menjadi igauan buat anak muda di kampung itu sehingga menyebabkan ramai tidak gemar mencari kerja di luar.
Beberapa belia di kampung itu bekerja dengan Tabung Hidupan Luar Dunia (WWF), memasang kamera di hutan untuk badan tersebut.
Situasi seperti itu menjadi kerisauan kepada Ali.
“Ibarat yang dikejar tak dapat, yang dikendong berciciran”, mereka berisiko kehilangan kemahiran tradisional nenek moyang mereka dan pada masa yang sama, tidak mampu berdepan cabaran zaman moden di luar.
"Orang (generasi) baru sekarang lagi teruk. Mereka tak tahu apa-apa. Hendak buat rumah tak pandai, pokok getah pun tak pandai.
"Kalau dahulu dibangunkan ekonomi Orang Asli, kita akan jadi macam orang Melayu, sama ada mewarisi kemahiran bapa atau menyambung pelajaran," kata Ali.
Salah seorang anaknya bekerja di pasar raya, namun setelah lima tahun gajinya kekal pada paras RM1,200.
Kampung itu pernah dijanjikan tanaman getah setelah balak di kawasan berhampiran ditebang namun masih belum ditunaikan.
Pendidikan bukan menjadi isu buat anak-anak Orang Asli di kampung itu.

Seorang kanak-kanak perempuan menonton video pada telefon pintar sambil diperhatikan ibunya.

Kemudahan pembelajaran di perkampungan itu lengkap bermula seawal tadika hingga ke sekolah menengah namun pencapaian akademik murid-murid Orang Asli kurang memberangsangkan sewaktu Sijil Pelajaran Malaysia (SPM).
"Kalau ada yang hendak ke universiti, wakil kerajaan kata anak-anak kami boleh pergi ke universiti.
“Tetapi banyak masalah kami hadapi dari segi kos dan pengurusan, dari segi maklumat. Itu menjadi masalah," katanya.
Sebagai bapa kepada sembilan anak, Ali tahu betapa pentingnya pendidikan dan ilmu.
Ada anak-anaknya yang dihantar mengaji agama di sekolah tahfiz.
Sekurang-kurangnya menurut Ali, mereka boleh bekerja di bawah Majlis Agama Islam dan Adat Melayu Perak.
Bahkan, salah seorang daripadanya dilantik menjadi imam di kampung itu.
Seorang lagi belia, Muhammad Naim mengambil jalan yang sama dengan menyambung pengajian dalam bidang agama.
Dia kini bertugas sebagai imam di kampung itu.
Naim turut mengusahakan kebun rosel di tanah milik keluarganya.
"Tanaman ini baru kami usahakan dan telah sekali dipetik pada tahun lepas.
“Kami merancang untuk menambah tanaman itu kerana buat masa ini, kami hanya menggunakan separuh daripada keluasan tanah."
Namun di sebalik bukit bukau yang terbenteng luas, ancaman “orang besar” masih berpotensi mengganggu usaha Naim mencari rezeki untuk keluarganya.


84 lagi korban Covid-19 dicatat, kes baru rekod 5,841 jangkitan

Malaysia merekodkan kes baru sebanyak 5,841 menjadikan kes keseluruhan Covid-19 meningkat sebanyak 716,847.Selangor kekal mencatat kes harian tertinggi sebanyak 2,072 disusuli Negeri Sembilan (781), Sarawak (581), Kuala Lumpur (552), Kedah (271), Melaka (247).Hanya Perlis (5) sahaja yang mencatat kes harian satu digit.Negara juga mencatat sebanyak 5,411 kes sembuh menjadikan jumlah keseluruhan kes sembuh meningkat kepada 650,964.Kes aktif dengan kebolehjangkitan pula kini berjumlah 61,162.Dalam pada itu, 869 pesakit ditempatkan di unit rawatan rapi (ICU) termasuk 438 orang memerlukan bantuan alat pernafasan.Malaysia turut mencatat 84 lagi korban akibat Covid-19, menjadikan jumlah mangsa yang maut meningkat kepada 4,721.